Rumuni vyšli do ulíc, vláda čiastočne dekriminalizovala korupciu

Účastník korupcie pôjde do väzenia iba v prípade, že spôsobil škodu nad 200-tisíc lei.

BUKUREŠŤ. Nová rumunská vláda schválila v utorok nariadenie, ktoré dekriminalizuje určité zneužívanie právomocí, čo vyvolalo rozsiahle pouličné demonštrácie po celej krajine. Mimoriadnu smernicu, schválenú kabinetom, potvrdil rumunský minister spravodlivosti Florin Iordache v utorok večer. Podľa nového nariadenia pôjde teraz predstaviteľ do väzenia iba v prípade, že spôsobil škodu nad 200-tisíc lei (44 440 eur). Nariadenie schválené vládou vedenou socialistami, ktorá sa ujala moci len pred 27 dňami, vstúpilo okamžite do platnosti. Smernica takisto umožňuje skorumpovaným predstaviteľom v určitých prípadoch úplne uniknúť trestu - ak k zločinu došlo medzi členmi tej istej rodiny. Ministrovo oznámenie vyvolalo takmer okamžite protesty. Pred parlamentný palác v hlavnom meste Bukurešť, ako aj do miest po celom Rumunsku prišli tisíce demonštrantov. Demonštrácie proti plánom vlády zmierniť pravidlá proti korupcii prebiehali už niekoľko týždňov. Rumunský prezident Klaus Iohannis, ktorý patrí do Národnej liberálnej strany (PNL), napísal na svojej stránke na Facebooku: "Právny poriadok dostal tvrdú ranu od odporcov zákonnosti, spravodlivosti a boja proti korupcii." Šéf socialistickej strany Liviu Dragnea môže byť jedným z tých prípadných predstaviteľov, ktorí budú mať z nového nariadenia úžitok. Dragnea (54) sa nemohol stať premiérom, hoci jeho strana zvíťazila v decembrových voľbách, keďže bol usvedčený z volebného podvodu. Takisto bol obvinený zo zneužívania právomocí, čím spôsobil škodu vo výške 100-tisíc lei (22 200 eur), a je aj v centre súčasného súdneho procesu týkajúceho sa korupcie. Do úradu premiéra nastúpil Sorin Grindeanu, ale Dragnea vyhlásil, že stále má "politickú zodpovednosť". Rumunsko, člen Európskej únie od roku 2007, dosiahlo za posledné tri roky určitý pokrok v boji proti korupcii. Na starosti ho má osobitný orgán, poverený stíhať úplatných politikov a štátnych úradníkov.


Merkelová hľadá možnosti ako Turecku pozastaviť prístupové rokovania

Merkelová tvrdí, že o pozastavení, by sa mohlo rozhodnúť aj proti vôli niektorých štátov Únie.

BERLÍN. Nemecká kancelárka Angela Merkelová sa domnieva, že pozastavenie prístupových rokovaní Európskej únie s Tureckom by bolo možné aj proti vôli jednotlivých členských štátov EÚ. "Existuje aj možnosť rokovania pozastaviť väčšinovým rozhodnutím," povedala šéfka Kresťanskodemokratickej únie (CDU) pre nadchádzajúce sobotňajšie vydanie denníka Passauer Neue Presse (PNP). "Som za to, aby sme zvážili všetky možnosti," citovala ju v piatok vopred agentúra DPA. Merkelová si želá, aby boli prístupové rozhovory s Tureckom témou na októbrovom summite EÚ. O ich úplnom zastavení by muselo jednohlasne rozhodnúť všetkých 28 členských štátov, čo sa v súčasnosti zdá nereálne vzhľadom na odpor jednotlivých krajín. Existuje však aj možnosť pozastavenia rozhovorov, ktorá by znamenala aj potenciálne zastavenie miliárd eur prístupovej podpory pre Turecko. Pri hlasovaní o tom by muselo dať svoj súhlas len 16 z celkovo 28 členských štátov, ktoré spolu zastupujú najmenej 65 percent všetkých občanov Únie, dodáva DPA.


Kuriozita v KHL. Zatiaľ čo brankár pil vodu, hráči súpera útočili

Brankár Ufy napokon pre nepresnosť súperovho hráča neinkasoval.

UFA. Andrej Gavrilov si buď extrémne verí, alebo je prosto roztržitý, píše o ruskom brankárovi Ufy kanadský server thescore.com. Dvadsaťdeväťročný gólman Salavatu Julajev v piatkovom zápase Kontinentálnej ligy proti Dinamu Moskva totiž pre nevídanú nepozornosť takmer inkasoval lacný gól. Očividne netušiac o valiacom sa útoku súpera sa chrbtom k dianiu rozhodol napiť a len nepresnosť Moskovčanov ho uchránila od inkasovaného gólu. Keď si potom v jednej chvíli všimol za svojou bránkou súperovho hokejistu, fľašu s nápojom bleskovo pustil z rukavice a okamžite zaujal postoj. Video o "najpokojnejšom brankárovi všetkých čias" na sociálnej sieti zdieľala KHL. Ufa napokon zvíťazila 2:1.


Európski novinári vybrali najlepšie auto v ankete Autobest 2017

Pozrite si, ako hlasovali zástupcovia jednotlivých krajín.

História udeľovania cien Autobest sa začala písať v roku 2001. Celkový víťaz by mal vystihovať slovné spojenie “najlepšia kúpa“ dostupná na európskom trhu. Porota pozostáva z 31 novinárov z rôznych európskych krajín. Tí hodnotia autá podľa trinástich kritérií. Medzi najdôležitejšie patria cena, spotreba, komfort, servisná sieť, distribúcia náhradných dielov a univerzálnosť. V poslednom období stúpa dôležitosť dizajnu a moderných technológií. Pre zachovanie transparentnosti Autobest hlasovanie jednotlivých porotcov zverejňuje. Tento rok sa do finálovej päťky dostali až štyri vozidlá, spadajúce do kategórie SUV alebo crossoverov. Podľa Autobest to zohľadňuje zmeny na európskom trhu. Potvrduje to aj prítomnosť dvojice modelov s hybridným pohonom (Kia Niro a Toyota CH-R). Celkovým víťazom sa stal Seat Ateca pred Peugeotom 3008. Peugeot navyše získal ocenenie v kategórii SMARTBEST 2016 za svoj i-Cockpit. Na treťom mieste sa umiestnila Toyota CH-R. Druhým zástupcom koncernu PSA vo finálovej pätici je Citroen C3, ktorý porota v hlasovaní posunula na štvrté miesto. Finálovú päťku uzatvára hybridný mestský crossover, Kia Niro. Ako hlasovali motoristickí novinári z jednotlivých krajín, ukazuje nasledujúca tabuľka.


Prvá slovenská družica vo vesmíre funguje výborne

Slovenská republika je 78. krajinou, ktorá vypustila do vesmíru vlastnú družicu.

BRATISLAVA. Prvá slovenská družica skCUBE počas prvého týždňa od vypustenia do vesmíru funguje na 100 percent. Okolo Zeme obieha vo vzdialenosti viac ako 500 kilometrov rýchlosťou 7,8 km/s a jej systémy sú v poriadku a fungujú. Slovenská republika je 78. krajinou, ktorá vlastnými silami postavila a vypustila do vesmíru vlastnú družicu. V piatok o tom na konferencii v Bratislave informoval podpredseda Slovenskej organizácie pre vesmírne aktivity (SOSA) Jakub Kapuš. Slovenská družica skCUBE odštartovala do vesmíru 23. júna o 5.59 h stredoeurópskeho letného času a to na vrchu indickej rakety. Približne 20 minút po štarte bola skCUBE oddelená od nosného stupňa raketového nosiča, čím sa začala jej kozmická misia. Po ďalších 30 minútach otvorila svoje komunikačné antény a začala posielať z vesmíru prvé signály. " Už počas prvého obletu Zeme zachytil signály z družice ako prvý rádioamatér Dmitrij Paškov z Moskvy. Tím sa túto správu dozvedel z jeho emailu," povedal Kapuš. Prvý prelet skCUBE v dosahu komunikačných antén na Slovensku sa uskutočnil o hodinu a pol neskôr. Družici trvá jeden oblet Zeme približne hodinu a pol. Jednotlivé systémy družice ako napríklad palubný počítač, gyroskop, palubné magnetometre či komunikačný systém pracujú podľa výskumníkov výborne. Ako dlho bude skCUBE okolo Zeme krúžiť, sa nedá presne určiť vzhľadom na náročné podmienky vo vesmíre. Autori projektu dúfajú, že to bude čo najdlhšie, vzhľadom na uskutočnené testy by to mohli byť približne dva roky. V nasledujúcich dňoch a týždňoch sa tím, ktorý má na starosti riadenie letovej prevádzky satelitu, bude venovať hlbšej analýze dát a postupne začne spúšťať ďalšie palubné experimenty. O ďalšom postupe bude informovať na webových stránkach projektu skcube.sk. Podľa Kapuša už teraz získali z družice také množstvo údajov, s ktorými môžu pracovať ešte niekoľko rokov.


Belgická polícia pátra po podozrivých teroristoch, obáva sa ďalších útokov

Pri sérii vytypovaných domových prehliadok v Anderlechte policajti zatkli štyroch ľudí a objavili aj sklad zbraní.

BRUSEL. Belgická polícia pátra po niekoľkých osobách "podozrivých z terorizmu" a vyjadrila obavy pred novými útokmi, ku ktorým môže dôjsť po stredajších raziách protiteroristického komanda v bruselskej štvrti Anderlecht a pri meste Lille na severozápade Francúzska. Polícia pri sérii vytypovaných domových a garážových prehliadok v Anderlechte zatkla štyroch ľudí a objavila aj sklad zbraní. Túto informáciu vo štvrtok potvrdila aj federálna prokuratúra. Políciu znepokojuje najmä skutočnosť, že okrem zbraní - troch útočných pušiek typu Kalašnikov s 15 zásobníkmi, jednej brokovnice a troch menších strelných zbraní s nábojmi - objavila aj vysielačky, dve nepriestrelné vesty, štyri rozbušky a tiež policajnú sirénu a dve policajné uniformy. Našla aj uniformu člena špeciálnej zásahovej jednotky a uniformu jednej z bezpečnostných ochranných služieb. Tlačová agentúra Belga pripomenula slová predsedu policajnej odborovej centrály SLFP Vincenta Gillesa, že primárnym terčom teroristov sú policajti, avšak útočníci prezlečení za policajtov môžu pod krytím údajnej policajnej akcie zaútočiť na verejnosti alebo môžu využiť uniformy a pripraviť útok na niektoré z policajných veliteľstiev. "Máme právo byť znepokojení," priznal Gilles. Polícia začala vyšetrovať, či zhabané policajné uniformy sú iba šikovnou napodobneninou, alebo či ide o uniformy pochádzajúce z nejakej krádeže a v hre je aj znepokojivá verzia o možných komplicoch z radov polície. Policajné uniformy na rozdiel od zbraní nemajú žiadne identifikačné číslo a nie je ľahké vystopovať ich pôvod. "Hľadáme ďalších podozrivých z terorizmu (...) Obávame sa, že sa po raziách cítia zahnaní do kúta. Obávame sa rovnakej reakcie ako 22. marca 2016, keď samovražední útočníci po tom, ako polícia objavila ich skrýšu, spáchali dvojitý útok v Bruseli, čo malo za následok 32 mŕtvych," uviedol hovorca federálnej prokuratúry Eric Van der Sypt pre flámsku televíznu stanicu VTM. Prokuratúra v stredu večer obvinila dvoch zo štyroch zadržaných ľudí z účasti na činnosti teroristickej skupiny. Ide o dvoch "zradikalizovaných" bratov. Akima Saoutiho (40 rokov) a Khalida Saoutiho (37 rokov) zadržali v noci z utorka na stredu v bruselskej štvrti Anderlecht. Piateho muža zadržali na severe Francúzska v blízkosti mesta Lille a je podozrivý z príprav nešpecifikovaného násilného činu. Francúzska polícia má právo ho zadržiavať a vypočúvať po dobu 96 hodín. Rodina Saoutiovcov nie je pre belgickú políciu a protiteroristické útvary neznáma. Saida Saoutiho, bývalého šéfa motorkárskeho gangu Kamikaze Riders, vlani odsúdili za účasť v teroristickej skupine, za nábor džihádistických kandidátov, ktorí mali ísť bojovať do Sýrie a za oslavné slová na adresu Islamského štátu na sociálnych sieťach. V čase jeho zatknutia, na konci roka 2015, polícia uviedla, že existovali vážne podozrenia z prípravy útokov na viacero "symbolických miest" v belgickom hlavnom meste.


Do Iraku prišla nemecká delegácia, vláda rozšírila misiu proti teroristom

Nemci budú okrem Kurdov cvičiť aj ozbrojené sily podliehajúce vláde v Bagdade.

BAGDAD. Delegácia nemeckých politikov pristála v Bagdade v piatok večer dva dni po tom, čo nemecká vláda schválila rozšírenie misie proti teroristickej organizácii Islamský štát (IS) v Iraku na celú krajinu. Uviedla to v piatok agentúra DPA. Delegáciu tvoria členovia nemeckého parlamentného výboru pre obranu, avšak bez účasti ministerky obrany Ursuly von der Leyenovej. Cieľom návštevy je získať jasnejší prehľad situácie priamo v teréne. Nemecká armáda v budúcnosti nebude poskytovať výcvik len príslušníkom kurdských milícií v severnej časti Iraku, ale aj ozbrojeným silám podliehajúcim vláde v Bagdade. Rozšírenie mandátu misie schválila odstupujúca nemecká vláda v stredu (7. marca). Plánovaná reorganizácia je spájaná s úspechom, ktorý v poslednom období dosiahli sily medzinárodnej koalície proti IS v Iraku a Sýrii. Takmer všetky územia okupované IS boli totiž získané späť a pretrvávajúca vojenská prítomnosť by mala zabrániť opätovnému vzostupu tejto organizácie. Rozšírením pôsobenia nemeckých síl v Iraku chce Berlín zároveň prispieť k "náležitej rovnováhe", pokiaľ ide snahy severoirackých Kurdov o nezávislosť od zvyšku Iraku.


Ophelia sa presunula ku Škótsku, vyžiadala si už tri obete

Ophelia po sebe na írskej strane zanechala značné materiálne škody.

LONDÝN. Post-tropická cyklóna Ophelia, ktorá v pondelok udrela na pobrežie Britských ostrovov, sa presunula na sever a do Škótska a severného Anglicka priniesla vietor s rýchlosťou 112 kilometrov za hodinu a prudké dažde. Britská meteorologická služba vydala v severných regiónoch Spojeného kráľovstva varovania pred silným vetrom, škótska agentúra pre životné prostredie zase upozorňuje na 14 miestach na riziko povodní. Povodne hrozia aj na anglickom Juhozápade a v grófstve Dorset. Ophelia sa v pondelok prehnala Írskou republikou a Severným Írskom, kde po sebe zanechala značné materiálne škody. V Írsku zostalo bez energie 245-tisíc odberateľov elektriny, zatiaľ čo u jeho severného suseda to bolo 3 600 domov. Živel si tiež v Írsku vyžiadal tri obete. Jedna žena a jeden muž zomreli pri samostatných nehodách, keď na ich autá spadli stromy. Ďalší muž prišiel o život, keď sa spadnutý strom snažil odstrániť motorovou pílou. V severnom Anglicku búrka narušila železničnú dopravu, keď na trate popadali stromy. Vlaky nejazdia ani vo Walese, kde v dôsledku silného vetra jedna žena utrpela zranenia, keď ju zasiahol letiaci konár. V grófstve Cumbria silný vietor poškodil strechu na štadióne v meste Barrow. Polícia v grófstve varovala obyvateľov, aby cestovali len, keď je to nevyhnutné, keďže na cestách sú úlomky budov a káble. V mnohých častiach Anglicka sa v dôsledku Ophelie zafarbila obloha na žlto a červeno. Tento úkaz spôsobil piesok zo Sahary, ktorý cyklóna vyniesla do atmosféry.


Putin má v pláne zvýšiť hospodársku spoluprácu s krajinami v Afrike

Rusko sľúbilo africkým krajinám podporu v oblasti hospodárstva i bezpečnosti.

SOČI. Ruský prezident Vladimir Putin v stredu otvoril v meste Soči na brehu Čierneho mora prvý summit Rusko-Afrika, informovala agentúra DPA. Popri summite sa v Soči koná aj hospodárske fórum. "Verím, že je plne v našich silách v období najbližších štyroch piatich rokov minimálne zdvojnásobiť objem obchodu," povedal Putin na plenárnom zasadnutí summitu. Obchod s africkými krajinami podľa neho za obdobie posledných piatich rokov narástol viac než dvojnásobne. Približne tretina tohto objemu je výsledkom obchodných vzťahov s Egyptom, uviedol Putin počas stretnutia s egyptským prezidentom Abdalom Fattáhom Sísím. Rusko podľa Putina takisto africkým krajinám poskytne pomoc v boji proti terorizmu a ďalším hrozbám, uviedla agentúra TASS. Kremeľ podľa DPA očakával, že na dvojdňovom summite sa zúčastnia lídri väčšiny afrických krajín. Pozvanie na vrcholnú schôdzku podľa TASS prijalo najmenej 40 lídrov afrických krajín. Rusko sa v posledných rokoch snaží posilniť svoje postavenie v oblasti Blízkeho východu prostredníctvom zapojenia sa do občianskej vojny v Sýrii a pokusmi sprostredkovať rokovania medzi izraelskými a palestínskymi lídrami.


Strata Toshiby sa viac ako zdvojnásobila

Japonská firma za svoj minulý účtovný rok vykázala stratu 950 miliárd jenov.

TOKIO. Japonský elektrotechnický koncern Toshiba, ktorého divízia pre nukleárnu energiu Westinghouse požiadala o súdnu ochranu pred veriteľmi, za svoj uplynulý účtovný rok vykázal čistú stratu v sume 950 mld. jenov (JPY). Hospodársky výsledok za účtovný rok končiaci sa v závere marca je v súlade s tým, čo Toshiba Corp. očakávala, teda, že jej strata sa medziročne približne zdvojnásobí. V predchádzajúcom účtovnom roku spoločnosť skončila v strate 460 mld. JPY. Firma Toshiba, ktorá je výrobcom čipov pre počítače či domáce spotrebiče, kúpila spoločnosť Westinghouse v roku 2006. Šéf japonského elektrotechnického gigantu Satoshi Tsunakawa nedávno povedal, že stratégia, na základe ktorej firma kúpila Westinghouse, bola chybou a sľúbil, že Toshiba sa už nezapojí do nových jadrových projektov.


Francúzsky prezident podpísal dekréty o reforme trhu práce

Odborári a politickí oponenti sa obávajú, že reformy oslabia ochranu pracovníkov.

PARÍŽ. Francúzsky prezident Emmanuel Macron podpísal päť dekrétov, ktoré otvárajú cestu k implementácii opatrení na reformu trhu práce s cieľom podporiť ekonomický rast. Prezident dekréty v piatok podpísal za situácie, keď odborári a politickí oponenti organizujú série protestov v uliciach pre obavy, že reformy oslabia ochranu pracovníkov. Reforma trhu práce je však ústredným pilierom Macronových sľubov, že vytvorí pracovné miesta.Cieľom reformných opatrení je uľahčiť firmám prijímanie a prepúšťanie, zjednodušiť vyjednávania medzi zamestnávateľmi a zamestnancami a redukovať moc celoštátneho kolektívneho vyjednávania. Macron povedal, že prvé opatrenia sa začnú uplatňovať na budúci týždeň a ocenil "bezprecedentnú vlnu zmien" francúzskeho sociálneho modelu.Miera nezamestnanosti vo Francúzsku sa v júli zvýšila na 9,8 percenta z úrovne 9,6 percenta v predchádzajúcom mesiaci. Priemerná nezamestnanosť v rámci 28-člennej Európskej únie bola v júli 7,7 percenta a medzimesačne sa nezmenila.


Parlamentné voľby v Kolumbii vyhrali odporcovia dohody s povstalcami

Na hlasovaní sa zúčastnilo menej než polovica oprávnených voličov.

BOGOTA. V parlamentných voľbách v Kolumbii získala najviac hlasov pravicová strana Demokratické centrum exprezidenta Álvara Uribeho. Výsledky sčítania 96 percent odovzdaných hlasov jej pripisujú 16,5 percenta v Senáte a 16,1 percenta v Snemovni reprezentantov, informovala v noci na pondelok agentúra DPA. Nedeľňajšie voľby boli prvé v latinskoamerickej krajine od uzavretia mierovej dohody s ľavicovou povstaleckou organizáciou FARC. Hlasovanie tak bolo vnímané ako skúška postojov verejnosti k mierovému procesu, no tiež test pred májovými prezidentskými voľbami. Uribe je kritikom mierovej dohody s FARC. Tri strany centristickej koalície prezidenta Juana Manuela Santosa by však podľa doterajších výsledkov dostali 38, respektíve 43 percent hlasov. Rôzne ľavicové subjekty by pritom dosiahli zisk okolo 11 percent hlasov vo voľbách do oboch komôr Kongresu. Organizácia FARC, ktorá sa po mierovej dohode z roku 2016 premenila na politickú stranu, výrazne zaostávala s výsledkom menej ako jedno percento hlasov. V parlamente má však zaručených desať kresiel - po piatich v oboch komorách. Mnohí Kolumbijčania bývalých povstalcov odsudzujú pre desaťročia trvajúce útoky a nie sú spokojní s ústupkami vlády voči nim. Na voľbách sa zúčastnilo menej než 50 percent z 36 miliónov oprávnených voličov. Hlasovanie prebehlo bez násilných incidentov. "Môžeme s hrdosťou povedať, že sú to najpokojnejšie voľby v nedávnych dejinách Kolumbie," vyhlásil prezident Santos pri hlasovaní v hlavnom meste Bogota. Tento nositeľ Nobelovej ceny mieru nemôže v prezidentských voľbách 27. mája kandidovať, pretože ústava neumožňuje opätovné zvolenie hlavy štátu.


Kríza námornej nákladnej dopravy trvá 7 rokov a rýchlo sa neskončí

Napriek mnohým opatreniam viaceré dopravné spoločnosti podnikajú s výraznými stratami.

HAMBURG. Vysoké prevádzkové straty, zvyšujúce sa riziká a rozširujúca sa platobná neschopnosť charakterizujú medzinárodnú námornú nákladnú dopravu. Informovala o tom agentúra DPA. Kríza odvetvia trvá už sedem rokov. A nič sa na trende nezmení ani v nasledujúcich rokoch. Uvádzajú to experti v analýze odvetvia poprednej svetovej poisťovne úverov Euler Hermes. Medzi januárom a májom tohto roku sa miera nesolventnosti v odvetví medziročne zvýšila o 10 %. "Námorná nákladná doprava aj naďalej trpí vysokým prebytkom prepravných kapacít. Prepravné poplatky sú pri súčasne slabnúcom svetovom obchode na rekordne nízkej úrovni," povedal hlavný ekonóm Euler Hermes Ludovic Subran. Dodal, že kontajnerová doprava čelí svojej najväčšej kríze. Hodnota svetového obchodu v tomto roku, účtovaná v amerických dolároch, klesne o 2 %. Vlani dosiahol jej úpadok 10 %. Lodenice dokončujú a odovzdávajú zákazníkom obrovské kontajnerové lode, ktorých výroba bola objednaná v časoch rozkvetu nákladnej námornej dopravy. Tie prebytok prepravných kapacít ešte viac zvýšia. "To je už perfektná búrka," charakterizoval situáciu šéf pobočky Euler Hermes pre Nemecko, Rakúsko a Švajčiarsko Ron van het Hof. Napriek všetkým alianciám, fúziám a úsiliu o znižovanie prevádzkových nákladov viaceré dopravné spoločnosti podnikajú s výraznými stratami. "Niektoré sú zasiahnuté vo svojom jadre, predovšetkým tie, ktoré počas dlhej krízy už vyčerpali všetky rezervy," povedal Subran. V súčasnosti dostávajú lodenice objednávky na lode iba ojedinele. "Situácia síce vyvoláva v lodeniciach poplach, ale súčasne rastie nádej, že sa prepravné kapacity časom dostanú do rovnováhy s objemom svetového obchodu," konštatoval van het Hof. Dovtedy bude istý počet námorných spoločností prežívať núdzu alebo stroskotajú.


TECH_FMVymysleli spôsob, ako odhaliť autizmus u maličkých bábätiek

Výskumníci ukázali novú metódu, ako odhaliť riziko autizmu.

Trvá roky, kým sa prejaví. Výskumníci však teraz ukázali metódu, pomocou ktorej možno odhaliť budúcich autistov – a to už pri niekoľkomesačných deťoch? Načo je takéto zistenie dobré? Ako by mohlo pomôcť rodičom bábätiek? A ako by to mohlo uľahčiť hľadanie budúceho lieku či liekov na autizmus? Vypočujte si podcast TECH_FM. je program propagujúci vedu a nové technológie. Vzniká v spolupráci Tech.sme.sk a Rádia_FM a znie naživo v rozhlase každý štvrtok po 15:00.


Saková: Vorobjov spísal záznam, že lustroval Kuciaka

Tibor Gašpar odišiel z postu poradcu ministerky vnútra.

BRATISLAVA. Ministerka vnútra Denisa Saková (Smer-SD) nehrozila svojou demisiou v súvislosti s odchodom bývalého policajného prezidenta Tibora Gašpara z postu jej poradcu. „Nemyslím si, že sa má rozumný politik vyhrážať demisiou,“ vyhlásila Saková v relácii TA3 V politike. Na otázku, či Tibor Gašpar odmietal odísť, a preto hrozila demisiou, Saková povedala, že demisiou nehrozila. Ku krajným rozhodnutiam v tomto prípade podľa vlastných slov pristúpiť nemusela. Gašpar sa vo štvrtok pod tlakom vzdal funkcie poradcu ministerky vnútra. Urobil tak po tom, čo médiá informovali, že mal dať pokyn na lustrovanie novinára Jána Kuciaka. Neskôr investigatívneho novinára zavraždili. O lustrovaní podľa portálu aktuality.sk vypovedal na jeseň šéf spravodajskej jednotky finančnej polície Pavol Vorobjov.   Tvrdil, že na jeseň 2017 mu vtedajší policajný šéf Gašpar dal pokyn, aby hľadal v policajných záznamoch informácie o novinárovi. Gašpar to odmieta.   V relácii RTVS o 5 minút 12 Denisa Saková priznala, že šéf spravodajskej jednotky finančnej polície  Vorobjov spísal úradný záznam o tom, že lustroval Jána Kuciaka na príkaz nadriadeného. Podľa opozičného poslanca Gábora Grendela (OĽaNO) by Vorobjov mal zo svojej funkcie odísť. Ak nebol dôvod na lustrovanie Jána Kuciaka, mal podľa neho takýto pokyn odmietnuť. "Ak to neodmietol, mal sa vzdať funkcie," dodal. "Je to personálna otázka a rešpektujem názor policajného prezidenta, že pokiaľ sa nedokáže vina, že pán Vorobjov má krivú výpoveď, nemáme záujem ho odvolávať. Je to tvrdenie proti tvrdeniu, kedy pán Vorobjov na príkaz nadriadeného vykonal lustráciu a je o tom úradný záznam, ktorý pán Vorobjev spísal." reagovala Saková. Všetky tieto fakty podľa Sakovej vyšetruje inšpekcia ministerstva vnútra. "Vyšetruje, či je to zneužitie právomoci verejného činiteľa alebo je to neoprávnené nakladanie s osobnými údajmi," dodala Saková s výzvou, aby sa počkalo na výsledky vyšetrovania. Podľa poslanca Gábora Grendela (OĽaNO) "je neúnosné, aby riaditeľ spravodajskej jednotky finančnej polície bol ďalej vo funkcii". Pokiaľ ide o samotnú podstatu únikov z vyšetrovacích spisov, Saková si myslí, že úniky spomaľujú proces k vypátraniu skutočného objednávateľa vraždy Kuciaka. K spisom majú prístup jednotliví účastníci – poškodení, obvinení, ich advokáti, policajti a prokurátor. Ona ako ministerka teda nevie, ako ďaleko vyšetrovanie je, či je blízko alebo ďaleko od konca, keďže nie je orgán činný v trestnom konaní. Podľa nej je však samotné vyšetrovanie efektívne a napreduje dobrým smerom. Naopak Grendel (OĽaNO) je toho názoru, že zverejnenie informácie o údajnom lustrovaní Kuciaka pol roka pred jeho zavraždením je "vo verejnom záujme". Situáciu prirovnal k prípadu zavlečenia Michala Kováča mladšieho, keď Oskar Fegyveres ako svedok činu zverejnil o prípade také informácie, keď sa "štát nemohol tváriť, že s únosom nič nemá spoločné" . Ako zdôraznil, v prípade vraždy novinára pre neho "vyplýva záver, že časť predstaviteľov štátu je zodpovedná za Kuciakovu smrť". Ministerka tiež prisľúbila, že v krátkom čase sa začne proces výberu nového šéfa polície. Grendel je presvedčený, že ním bude súčasný dočasný prezident Milan Lučanský. Ministerka ale nevie, či sa Lučanský bude o tento post uchádzať, je to otázka na neho. Dodala, že novelou zákona o policajnom zbore, ktorú prezident odmietol podpísať a Národná rada ju opätovne schválila, reagovali podľa Sakovej na výhradu opozície a ulice a chceli ztransparentniť výber šéfa polície aj policajnej inšpekcie.Grendel novele vyčítal, že ďalší policajný prezident bude viac-menej neodvolateľný, keďže na jeho koniec bude treba tri pätiny branno-bezpečnostného výboru. Tvrdí, že policajný prezident možno ani nepotrebuje mandát na určitý počet rokov, ak by mal podľa neho dobré výsledky, dokázal by sa „zabetónovať“ do funkcie bez ohľadu na to, kto je vo vláde. Poslanec podľa svojich slov vníma, že nové vedenie má vyššiu dôveru verejnosti a podľa neho má aj lepšie výsledky. Kritizoval však vymenovanie Gašpara za poradcu ministerky Sakovej. Saková sa vrátila aj k stretnutiu s prezidentom Andrejom Kiskom. Stretla sa s ním prvýkrát od svojho vymenovania v apríli 2018. Rozprávali sa o viacerých témach vrátane spomínaných únikov zo spisu. Prebrali aj situáciu v Policajnom zbore, Gašpara sa dotkli len okrajovo, keďže Saková ešte pred stretnutím s prezidentom oznámila jeho odchod. Hoci Kiska ministerke pred rokom nevyjadril dôveru, podľa nej ocenil výsledky policajtov.


Necestujeme až tak zle, ako sa nám zdá. Pozrite sa, ako sa cestovalo v minulosti

Trať z Prahy do Košíc

Trať do Košíc

Rozhovor s odborníkom

Mapy

Fotogaléria

Prvý parný vlak po slovenskej železnici prešiel v roku 1848. Odvtedy uplynulo takmer 170 rokov.

BRATISLAVA. Po železnici na Slovensku prešiel prvý parný vlak v roku 1848. Odvtedy uplynulo skoro 170 rokov. „Najšpičkovejšie obdobie pre železnice nielen na Slovensku, ale aj v Európe bolo na prelome 19. a 20. storočia. Vtedy bola železnica na vrchole techniky, všetci ju vnímali asi tak, ako sa dnes vníma raketoplán,“ povedal v minulosti v rozhovore pre TASR bývalý generálny riaditeľ sekcie železničnej dopravy a dráh ministerstva dopravy Jiří Kubáček. Vtedy bola podľa neho doba, keď sa technika považovala za samospasiteľnú a železnicu ešte neohrozovala cestná doprava. Za ten čas však železnica prešla obrovskou zmenou. Vlaky už nie sú poháňané parou, elektrifikovali sa. Zmenili sa aj samotné vlaky. Vo vlakoch už nie sú koženkové sedadlá, dá sa v nich pozerať film či surfovať na internete. Pozrite sa, ako sa pohodlie cestovania na železnici menilo v čase.


Petrovi Saganovi by mali pri obhajobe pomáhať Kolář a brat Juraj

Slovenský zväz cyklistiky nominoval na majstrovstvá sveta v katarskej Dauhe dokopy jedenásť Slovákov.

BRATISLAVA. V nominácii Slovenského zväzu cyklistiky na blížiace sa majstrovstvá sveta na ceste v katarskej Dauhe (9. - 16. októbra) figuruje jedenásť pretekárov. Lídrom je Peter Sagan, ktorý bude na Strednom východe obhajovať titul majstra sveta v pretekoch s hromadným štartom. Okrem Petra Sagana sa v mužskej kategórii elite predstavia Juraj Sagan a Michael Kolář (rovnaká zostava ako vlani v Richmonde), náhradníkom je Patrik Tybor. V juniorskej kategórii sú nominovaní Matúš Štoček, Samuel Oros, Adrián Foltán, Tomáš Person (náhradník Alex Zeman) a v kategórii do 23 rokov budú reprezentovať Erik Baška, Juraj Lajcha, Ľuboš Malovec a Pavol Kvietok. Dohromady je to o polovicu pretekárov zo Slovenska menej ako na nedávnych majstrovstvách Európy v Plumelci. Do Dauhy necestuje žiadna žena. Slováci v Katare neobsadzujú časovky, iba preteky s hromadným štartom. "Na majstrovstvách Európy štartovali všetci, ktorí mohli. Na majstrovstvá sveta pôjdu iba tí, ktorí môžu dosiahnuť dobrý výsledok. Taký je záver komisie cestnej cyklistiky SZC," informoval vedúci výpravy SR Martin Riška. Pridal aj podrobnosti k jednotlivým kategóriám. "Medzi mužmi v elite je to jasné, Peter Sagan bude obhajovať titul. V kategórii do 23 rokov pôjde na výsledok Erik Baška, ktorý si vyžaduje poriadnu tímovú podporu," vysvetľuje. "Pôvodne mal byť v nominácii aj Juraj Bellan, ale je chorý. Diagnostikovali mu mononukleózu, bojoval s tým už na majstrovstvách Európy." "Junior Štoček už dokázal, že na preteky takejto kategórie patrí a máme tam aj ďalších, ktorí sa môžu presadiť na trati v Katare. Pokiaľ nezohrá zásadnú rolu vietor alebo pády, malo by to prísť do hromadného špurtu," zamyslel sa Riška. "Najviac sledovanej kategórie elite sa to tiež týka, hoci tí pôjdu do púšte aj naspäť. Ostatné preteky sa budú odohrávať iba na okruhu." Na otázku, či si myslí, že Peter Sagan môže po náročnej sezóne unavený vynechať svetový šampionát, Martin Riška odpovedal: "Nemám takú informáciu, že sa chystá neísť. Nemôžem sa teda k tomu vyjadriť." Slováci zasiahnu do bojov v Katare od štvrtka 13. októbra do nedele 16. októbra. Vo štvrtok sa uskutočnia preteky s hromadným štartom jazdcov do 23 rokov na 166 kilometrov. V piatok prídu na rad juniori (135,5) a v nedeľu muži v kategórii elite (257,5 km). (Katar, termín: 9. - 16. októbra 2016) Elite muži: Peter Sagan, Juraj Sagan, Michael Kolář (všetci Tinkoff), náhradník Patrik Tybor (CK Dukla Banská Bystrica) Juniori: Matúš Štoček (CyS - Akadémia Petra Sagana), Samuel Oros (Slávia ŠG Trenčín), Adrián Foltán (MŠK - CK Žiar nad Hronom), Tomáš Person, náhradník Alex Zeman (Slávia ŠG Trenčín) Muži do 23 rokov: Erik Baška (Tinkoff), Juraj Lajcha (CK Dukla Banská Bystrica), Ľuboš Malovec (Cycling Academy Team), Pavol Kvietok (Cyklistický tím Firefly)


V USA sa narodilo dieťa z transplantovanej maternice mŕtvej darkyne

Prvé dieťa vynosené v maternici od mŕtvej darkyne sa narodilo predvlani v Brazílii.

CLEVELAND. V Spojených štátoch sa po prvý raz narodilo dieťa, ktoré vynosila matka s transplantovanou maternicou od mŕtvej darkyne. Informovali o tom agentúra AP a CNN. Dievčatko sa narodilo v júni v Clevelande v štáte Ohio. Lekári z Cleveland Clinic, kde matka podstúpila aj transplantáciu orgánu, bábätko priviedli na svet prostredníctvom cisárskeho rezu. Nemenovaná pacientka, tridsiatnička, sa narodila bez maternice a vstúpila do pokusného programu na klinike špecializovanej na maternicovú neplodnosť. Proces od transplantácie do pôrodu trval zhruba 15 mesiacov, povedal člen transplantačného tímu Tommaso Falcone. Tehotenstvo podľa jeho slov nebolo "príliš komplikované" a matka mohla opustiť nemocnicu tri dni po cisárskom reze. Žena sa po pôrode rozhodla pre odstránenie transplantovanej maternice, dodal Falcone. Je to už druhý takýto prípad na svete. Prvé dieťatko vynosené v maternici od mŕtvej darkyne sa narodilo v roku 2017 v rámci lekárskeho pokusu v Brazílii, keď 32-ročnej pacientke, ktorá sa narodila bez maternice, transplantovali orgán od 45-ročnej ženy, ktorá zomrela na mŕtvicu. Podľa výskumného tímu z Clevelandu je úspešné narodenie z maternice od mŕtvej darkyne sľubným vývojom v oblasti reprodukčných možností pre ženy, ktoré sú neplodné v dôsledku problémov s maternicou. "Toto bol vždy otáznik, ktorý si vyžadoval výskum. Ale prispieva to k názoru, že aj zosnulá darkyňa môže dať svoju maternicu a tá bude fungovať prekvapivo dobre," povedal Falcone. Transplantácie maternice umožnili porodiť dieťa desiatkam žien, obyčajne to však bolo z materníc od živých darkýň, ako sú priateľky či príbuzné.


V útrobách petržalského metra bývajú výstavy a koncerty

Nedostavané depo slúži namiesto súprav metra umelcom, hudobníkom a výtvarníkom.

PETRŽALKA. Biele slony. Aj takto sa nazývajú v zahraničí stavby, ktoré boli naplánované ako veľkolepé, avšak svojmu účelu poriadne neslúžia alebo ostali nedokončené. Aj Bratislava má niekoľko „pamätníkov“ na megalomanské projekty, ktoré minulé garnitúry nedotiahli do konca. Nie vždy však išlo o veľkolepé stavby, niekedy sa len po zmene režimu na dokončenie nenašli peniaze, energia alebo sa zmenili plány. To je aj prípad nedostavanej nemocnice Rázsochy v Lamači či bratislavského metra v Petržalke. Zatiaľ čo z Rázsoch ostal nedokončený obrovský skelet a nekonečné diskusie, kedy sa Bratislava dočká novej fakultnej nemocnice, príbeh metra dokumentuje rozostavané depo na kraji Petržalky či pás pozemkov rezervovaných na jeho výstavbu tiahnuci sa cez celú mestskú časť. Nedokončené depo v petržalskom Janíkovom dvore, kde mala byť pôvodne garáž pre súpravy metra, má v súčasnosti svoje čaro. Napriek tomu, že je zatečené a plné odpadkov. Nepriťahuje však len bezdomovcov a grafiťákov, ale aj architektov, výtvarníkov či hudobníkov. To, že depo má istý genius loci, dokazuje aj to, že bolo napríklad aj jednou zo zastávok na cyklovýlete zorganizovanom v rámci Dní architektúry v roku 2012 s podtitulom Expedícia panelstory. Dokonca aj slávnostné otvorenie tejto pravidelnej dvojročnej akcie sa konalo v tomto neobvyklom priestore a malo názov Depo Party. Odzneli v ňom vtedy prednášky, premietali sa dokumenty okrem iného aj o projektovaní metra a večer uzavrela párty s DJ-om. O rok neskôr pritiahla zvláštna atmosféra depa aj výtvarníka Andreja Dúbravského. Ten štvorhodinovou výstavou nazvanou The Exciting Mysterious Aquarium (Veľmi vzrušujúce mysteriózne akvárium) v priestore depa uzavrel svoje štúdium na Vysokej škole výtvarných umení. Vodu z polozatopeného metra neodstraňovali ani vtedy a bola súčasťou inštalácie, pričom návštevníci si vystavené obrazy vrátane plátna širokého tri a dlhého šesť metrov prezerali obutí v gumákoch. Na konci minulého roka v depe zas predstavila svoj nový album SILA hiphopová skupina H16 pod hlavičkou Spots - unique places to celebrate art. Toto združenie približne každý mesiac pripraví akciu na netradičnom, zabudnutom alebo neprístupnom mieste s umelcami a ich dielami. Tento krát sprístupnili normálne ťažko dostupné zaplavené priestory rozostavaného depa. O vybudovaní metra v Bratislave sa začalo uvažovať hneď pri plánovaní výstavby z Petržalky najväčšie sídlisko strednej Európy. Vtedy sa nazývalo rýchlodráhou, pretože metro mohla mať iba metropola s miliónom obyvateľov, čo vtedy Bratislava ani zďaleka nemala. V meste bolo približne tristotisíc ľudí. No v dlhodobých plánoch sa počítalo s tým, že Bratislava sa priblíži k miliónovej hranici. Plán bol postaviť v Bratislave rýchlodráhu sovietskeho typu, teda takú, akú má Praha. Pôvodne mala mať až 107 kilometrov. S výstavbou sa začalo na dvakrát – najprv v roku 1985 a potom po nutnom prekreslení projektov znovu v roku 1988. Najprv mala byť vybudovaná línia B, ktorá mala spájať hlavnú stanicu s Janíkovým dvorom cez Kamenné námestie. Výstavba však bola tesne po revolúcii, v roku 1990, zastavená. Jedným z dôvodov bolo, že metro ruského typu bolo po zmene režimu nežiaduce. Na druhej strane, zmena režimu umožnila prístup k dovtedy nedostupným technológiám, z ktorých sa niektoré ukázali, že sú pre Bratislavu na výstavbu metra vhodnejšie. Začalo sa napríklad uvažovať o vybudovaní ľahkého automatického metra bez vodiča. Nasledovali aj ďalšie plány nadzemných aj podzemných systémov, avšak k realizácii ani jedného z nich nedošlo. Po rokoch padlo rozhodnutie postaviť v Petržalke namiesto metra električkovú trať. Výstavba bola rozdelená do dvoch etáp s tým, že prvé plány hovorili o spustení premávky na prvej časti trate cez Starý most už v roku 2013. Avšak oficiálne začali električky zo Šafárikovho námestia cez Dunaj po zastávku Jungmannova premávať až v júli 2016. Náklady na vybudovanie 2,4-kilometrovej trate stáli približne 70 miliónov eur. Väčšina financií bola uhradená z eurofondov. Stavebné práce na druhej etape električkovej trate v Petržalke dlhej 3,78 kilometra sú naplánované na obdobie rokov 2018 – 2020 a mali by stáť ďalších asi 70 miliónov eur. Električková trať bude viesť plánovanou trasou metra a jej súčasťou bude aj depo Janíkov dvor.


Princezná Charlotte oslávila druhé narodeniny, zverejnili jej novú fotografiu

LONDÝN. Britská kráľovská rodina oslavuje. Z princeznej Charlotte, dcéry princa Williama a vojvodkyne Kate, sa stala veľká slečna. Narodila sa presne pred 2. mája pred dvomi rokmi v londýnskej St. Mary Hospital. V predvečer jej druhých narodenín zverejnili princ s manželkou jej novú fotografiu, ktorú rovnako ako minulý rok odfotila vojvodkyňa Kate. Oficiálne zábery pritom zvyknú kráľovskej rodine zhotovovať svetoví fotografi, manželka britského princa sa však netají vášňou pre fotografovanie. Na snímke, ktorá vznikla v apríli tohto roka, je malá Charlotte v areáli vidieckeho sídla rodiny Anmer Hall v Norfolku. Kensingtonský palác vydal k zverejneniu fotografie oficiálne vyhlásenie s poďakovaním za blahoželania pre Charlotte a vyjadril nádej, že najnovšia fotografia poteší okrem nich aj verejnosť. Hoci sa to môže zdať ako banalita, verejnosť a aj módne značky dlho očakávali, aké oblečenie vyberie vojvodkyňa svojej dcére na oficiálne zábery. Má to totiž okamžitý dopad na ich predaje. Tento rok padla voľba na žltý pletený svetrík s ovečkami značky Fair Isle od Johna Lewisa. Na oficiálnej stránke predajcu sa tento kúsok krátko po zverejnení fotografie beznádejne vypredal. "Všetky narodeninové portréty sú dôležité a obzvlášť pri kráľovskom dieťati je krajšie, keď ju prvýkrát vidíme ako malé dievča a nie ako bábätko," vyjadrila sa dizajnérka Rachel Riley pre magazín The Telegraph. V minulosti už pri viacerých príležitostiach obliekala princa Georgea. "Je dôležité, že vojvodkyňa vybrala niečo nadčasové, niečo, čo nikdy nezostarne, keď sa na to pozrieme aj o niekoľko rokov. Dobre vie, že klasické detské oblečenie nikdy nevyjde z módy," dodala Riley. Rodičia pomenovali svoju dcéru Charlotte Elizabeth Diana na počesť jej zosnulej babičky, princeznej Diany a zároveň aj prababičky, kráľovnej Alžbety. Dvojročná princezná sa na verejnosti neobjavuje príliš často, rodičia jej súkromie prísne strážia. Tento rok ju však čaká viacero udalostí, na ktorých nebude chýbať. Jednou z nich je aj svadba tety Pippy Middleton, sestry vojvodkyne Kate, ktorá si presne 20. mája bude brať snúbenca, finančníka Jamesa Matthewsa. Charlotte by sa mala objaviť ako družička, jej brat George ako družba.


Vlhová skončila v obrovskom slalome trinásta, celkovo je štvrtá

Slovenka bola po prvom kole na 19. mieste.

1. Tessa Worleyová (Fr.) 1:59,26 min., 2. Nina Lösethová (Nór.) +0,80 s, 3. Sofia Goggiová (Tal.) +1,11, 4. Marta Bassinová (Tal.) +1,13, 5. Mikaela Shiffrinová (USA) +1,24, 6. Ana Drevová (Slovin.) +1,40, 7. Francesca Marsagliová (Tal.) +1,74, 8. Federica Brignoneová (Tal.) +1,92, 9. Irene Curtoniová (Tal.) +2,04, 10. Adeline Baud-Mugnierová (Fr.) +2,15, ..., 13. Petra VLHOVÁ (SR) +2,49. Celkové poradie SP (po 3 súťažiach): 1. Shiffrinová 225 b., 2. Worleyová 140, 3. Lösethová 115, 4. VLHOVÁ 112, 5. Bassinová 110, 6. Wendy Holdenerová (Švaj.) 108,... 13. Veronika VELEZ-ZUZULOVÁ 50. Priebežné poradie obrovského slalomu SP (2): 1. Worleyová 140, 2. Shiffrinová 125, 3. Bassinová 110, 4. Goggiová 105, 5. Lara Gutová (Švaj.) 100, 6. Lösethová 83, ... 9. VLHOVÁ 52. KILLINGTON. Slovenská lyžiarka Petra Vlhová sa presadila aj v druhom obrovskom slalome Svetového pohára a v sobotu v americkom Killingtone skončila trinásta. Za víťaznou Francúzkou Tessou Worleyovou zaostala 2,49 s, keď po prvom kole bola devätnásta a v druhej jazde predviedla druhý najlepší výkon z celého poľa. V celkovom poradí si 21-ročná Slovenka stále drží štvrté miesto, čo je pre slovenské lyžovanie lichotivý unikát. Vlhová sa presadila vo všetkých troch súťažiach a nazbierala 121 bodov. Worleyová slávila svoj štvrtý triumf kariéry, druhá skončila so stratou 8 desatín nórska lyžiarka Nina Lösethová, ktorá viedla po prvej časti. Tretia skončila Talianka Sofia Goggiová (+1,11 s), ktorá sa dostala na čelo priebežného poradia disciplíny. Súťaž odštartovali so 40-minútovým meškaním, keďže technické problémy bránili televíznemu prenosu. Petra Vlhová postúpila z 1. kola s prehľadom. Išla bez výraznej chyby a hoci niektoré oblúky nasadzovala neskôr, so štartovým číslom 28 jej namerali v cieli 19. čas so stratou 2,85 s na vedúcu pretekárku. Tento výkon bol pre nasledujúce súperky nedosiahnuteľný a tak 21-ročná Vlhová získala v najlepšej 30-ke druhého kola pozíciu číslo 12, z ktorej mohla atakovať prvú desiatku. O to sa aj snažila, dostala sa do vedenie a takmer zopakovala svoj výboj z úvodnej súťaže v rakúskom Söldene, kde pred niečo vyše mesiacom 8. miestom slávila svoj životný výsledok v technicky najnáročnejšej alpskej disciplíne vďaka najlepšej jazde v druhom kole. Tentoraz ju predstihla iba Goggiová, ale prienik do desiatky sa jej nepodaril pre výraznejší časový odstup, ktorý v druhej jazde znížila pridávaním tempa do cieľovej roviny. V súťaži neštartovali niektoré popredné zjazdárky na čele s Američankou Lindsey Vonnovou a Rakúšankou Annou Veithovou, švajčiarska favoritka a celková víťazka SP Lara Gutová vypadla v 1. kole. Petra Vlhová: "V prvom kole to nebola moja ideálna jazda, ale stačilo to aspoň na devätnáste miesto. V tom druhom som sa snažila vylepšiť svoju pozíciu a myslím si, že sa to celkom podarilo, keď som dosiahla druhý najlepší čas. Kopec, na ktorom som jazdila prvýkrát, bol skôr jednoduchší. Pripomínal mi Maribor alebo Kranjsku Goru v Slovinsku, myslím si, že všetky sme si rýchlo zvykli. Podmienky boli náročné, ale to platilo pre všetky pretekárky. Viditeľnosť bola zlá, ale to som neriešila. Chcela som zajazdiť tak, ako keby svietilo slnko. Som vďačná, že som bola zobrať ďalšie bodíky do hodnotenia Svetového pohára, ale celkové štvrté miesto ešte nič neznamená, je stále len začiatok sezóny. Teší ma však, že v renkingu pre poradie na štarte obrovského slalomu som sa už dostala do najlepšej tridsiatky, som tam dvadsiata deviata."


Hranice Ekvádora a Peru zasiahlo silné zemetrasenie

Epicentrum otrasu sa nachádzalo v riedko obývanej oblasti.

QUITO. Silné zemetrasenie s magnitúdou 7,5 zasiahlo v piatok oblasť na hraniciach medzi Ekvádorom a Peru. Informovala o tom americká geologická služba USGS s tým, že hypocentrum zemetrasenia bolo v pomerne veľkej hĺbke. Epicentrum otrasu sa podľa agentúry AFP nachádzalo v riedko obývanej oblasti približne 17 kilometrov od mestečka Montalvo na východe Ekvádoru neďaleko hraníc s Peru. Podľa agentúry Reuters bolo lokalizované zhruba 224 kilometrov juhovýchodne mesta San Juan de Ambato. Hypocentrum zemetrasenia sa nachádzalo v hĺbke 132 kilometrov pod zemským povrchom. USGS pôvodne magnitúdu zemetrasenia, ktoré zaznamenali o 05.17 h miestneho času (11.17 h SEČ), stanovil na 7,7. Tichomorské centrum varovania pred vlnami cunami výstrahu nevydalo. Z postihnutej oblasti neboli hlásené bezprostredne škody na majetku ani informácie o zranených, napísala agentúra Reuters. Podľa svedectiev dvoch obyvateľov ekvádorského mesta Cuenca ležiaceho asi 253 kilometrov od epicentra zemetrasenia, zverejnených na webovej stránke Európskeho stredomorského seizmologického centra (EMSC), boli otrasy veľmi silné a trvali približne pol minúty. Ekvádor zažíva zemetrasenia pomerne často. Obzvlášť ničivé zemetrasenie s magnitúdou 7,8 zasiahlo pobrežie tejto krajiny v roku 2016 a vyžiadalo si vyše 650 obetí na životoch.


Uber neposiela taxíky úradníkom, aby sa vyhol kontrolám

Karty svojich zákazníkov si firma porovnáva s údajmi v rôznych databázach.

BRATISLAVA. Americká spoločnosť Uber, ktorá poskytuje prepravné služby pomocou aplikácie, údajne klame úrady a vyhýba sa sankciám. Pomáha jej v tom systém Greyball, ktorý zbiera dáta a dokáže identifikovať policajtov či úradníkov miestnych orgánov. Tým sa potom taxikári vyhýbajú. Uber využíva tento systém prevažne mimo Spojených štátov amerických, napríklad v Paríži, Las Vegas, ale aj v Taliansku, Číne či Austrálii. Zistenie priniesol denník New York Times, ktorému sa podarilo spojiť so štyrmi súčasnými aj bývalými zamestnancami spoločnosti. Tí chcú ostať v anonymite. Informáciu neskôr zmonitoroval český web ihned.cz. Primárna funkcia Greyballu je, aby identifikoval ľudí, ktorí v minulosti zneužili alebo porušili zmluvné podmienky a zabránil im zavolať si taxík. Uber ho však údajne využíva tak, že ak si povedzme inšpektori chcú zavolať taxík a systém ich spozná, začnú sa im na mape ukazovať neexistujúce vozidlá a skutočným vodičom sú tieto zákazky zamietnuté. Uber túto službu využíva od roku 2014. Karty, ktoré používajú jeho zákazníci, si porovnáva s údajmi v databázach rôznych inštitúcií, napríklad policajných odborov. Tak získa prehľad, kto si chce taxík zavolať. Uber existenciu Greyballu potvrdzuje. „Program slúži na to, aby automaticky odmietol žiadosti o spolujazdu tým užívateľom, ktorí porušujú zmluvné podmienky aplikácie. Či už sú to ľudia, ktorí sa snažia fyzicky ublížiť vodičom, konkurenti alebo odporcovia, ktorí spolupracujú s úradmi pri tajných záťahoch.“ Používanie Greyballu potvrdil aj anonymný zamestnanec, ktorého oslovila agentúra Reuters. Zároveň doplnil, že v Spojených štátoch nebol systém použitý viac ako rok. Obchádzanie úradníkov však nie je jedinou kauzou, ktorú Uber rieši. Riaditeľ firmy Travis Kalanick sa v uplynulých dňoch ospravedlňoval zamestnancom po tom, čo ho zachytili na videu, ako sa háda s vlastným vodičom. Vodič sa mu sťažoval na neustále znižovanie cien prepravy a tlak, ktorý ho doviedol k bankrotu. Kalanick mu povedal, že si za bankrot môže sám. Po zverejnení videa sa šéf ospravedlnil a požiadal zamestnancov o pomoc pri vedení firmy.


Max Biaggi mal počas testovania ťažkú nehodu, vrtuľníkom ho previezli do nemocnice

Taliansky pretekár získal počas svojej kariéry štyri tituly majstra sveta.

RÍM. Taliansky motocyklový pretekár Massimiliano "Max" Biaggi mal počas testovania na okruhu v Latine ťažkú nehodu. Štyridsaťpäťročný Biaggi sa pripravoval na víkendové preteky kategórie Supermoto, keď stratil počas jazdy kontrolu nad svojou motorkou. Ako informoval denník Gazzetta dello Sport, bývalého majstra sveta v Superbikeoch previezli záchranári helikoptérou do nemocnice v Ríme. "Biaggi utrpel vážne zranenia, ale nemal by byť v ohrození života," informovala agentúra DPA. Taliansky pretekár získal počas svojej kariéry štyri tituly majstra sveta v triede do 250 cm3, v kategórii MotoGP a do 500 cm3 obsadil dvakrát druhú pozíciu v prestížnom seriáli.


Kde, kedy a o ktorej? Program finálovej série Banská Bystrica - Nitra

Dátum: 9. apríl 2019 (utorok) Čas: 18:00 Dátum: 10. apríl 2019 (streda) Čas: 18:00 Dátum: 13. apríl 2019 (sobota) Čas: 18:00 Dátum: 14. apríl 2019 (nedeľa) Čas: 19:00 Dátum: 16. apríl 2019 (utorok) Čas: 18:00 Dátum: 18. apríl 2019 (štvrtok) Čas: 18:00 Dátum: 20. apríl 2019 (sobota) Čas: 19:00


Dav v Mexiku upálil dvoch mužov obvinených z únosov detí

Ľudia podozrivých najprv vytiahli z policajného väzenia.

MEXIKO. V mexickom mestečku Acatlán upálil dav dvoch mužov, ktorí čelili obvineniu z únosov detí. Polícia uviedla, že podozrivých vo veku 53 a 21 rokov zatkli a previezli na miestnu policajnú stanicu, kam neskôr vtrhol dav približne 150 ľudí, ktorí mužov odtiahli a podpálili. Rovnako skončilo aj ich auto.Štátna polícia potvrdila, že miestne úrady nedodržali zavedený postup a nevyžiadali si posily ani vyjednávačov. Ako píše agentúra AP, v centrálnej časti Mexika sú podobné prípady popráv davom čoraz častejšie.


Julia Roberts: Sedem vecí, ktoré ste o nej možno nevedeli

Herečka stále patrí k najúspešnejším na svete.

Magazínom People bola označená za najkrajšiu ženu už päťkrát, naposledy v roku 2017 a je jednou z najlepšie platených hollywoodskych herečiek. Julia Roberts, ktorá oslávila 28. októbra päťdesiateprvé narodeniny, sa stala najkrajšou ženou sveta v rokoch 1991, 2000, 2005 a 2010. Preslávil ju jej nekonečný široký úsmev a charizma, no do sŕdc divákov sa zapísala, paradoxne, keď stvárnila prostitútku Vivian Ward v ikonickom filme Pretty Woman (1990), pričom táto úloha jej vyniesla okrem oscarovej nominácie aj Zlatý glóbus. Svoj herecký talent však predviedla v množstve ďalších filmov, za ktoré získala obdiv, ako napríklad Zomrieť mladý (1991), Noci s nepriateľom (1991), Prípad Pelikán (1993), Nevesta na úteku (1999), Dannyho jedenástka (2001), Dannyho dvanástka (2004), Jedz, modli sa, miluj (2010), Snehulienka (2012), Blízko od seba (2013), Deň matiek (2016) alebo Wonder (2017). Julia Fiona Roberts má na konte aj Oscara za stvárnenie Erin Brockovich v rovnomennom filme Stevena Soderbergha z roku 2000. Okrem Oscara má na konte aj tri Zlaté glóbusy. Jej život a kariéra toho však ukrývajú oveľa viac. Čo ste o nej možno nevedeli? Loading
 ... Herečka spolupracuje s organizáciou UNICEF dlhé roky. V roku 1995 vycestovala na Haiti do Port-au-Prince, aby pomohla deťom zo sociálne slabých rodín a sirotám. Bola šokovaná chudobou, ktorej sa stala svedkom. Jej návšteva sa stala povestnou aj vďaka tancu, ktorý si tam užila s miestnymi obyvateľmi. Charitatívne aktivity hviezdy však siahajú ďalej. Angažuje sa v pomoci ľuďom trpiacim Rettovým syndrómom, vývojovou poruchou centrálneho nervového systému. V roku 2000 natočila dokument Silent Angels, ktorý zobrazuje príbehy rodín trpiacimi následkami tejto choroby. Osudy detí, no aj príroda sú pre Juliu Roberts dôležité. Zaujíma sa o to, čo sa deje s naším životným prostredím a stala sa súčasťou mnohých iniciatív pre ochranu prírody. Najviditeľnejšia je jej pomoc iniciatíve Clear Air (Čistý vzduch). Snaží sa poukázať na potreby využívania zdrojov čistej prírodnej energie a redukcie používania olejov. O bioodpade a znečisťovaní ovzdušia hovorí aj ako hovorkyňa organizácie Earth BioFuels. Milostný pár si slávni herci zahrali vo filmoch Dannyho jedenástka (2001) a Dannyho dvanástka (2004). Sú si blízki a ich kolegovia mnohokrát zažili, ako sa vzájomne na pľaci doťahujú a robia si jeden z druhého žarty. Pre Vanity Fair Julia povedala, že ešte bližšími priateľmi sa stali, keď čakala dvojčatá a George sa prejavil ako starostlivý muž, ktorý na ňu dával pozor. Zaujímavosťou však je aj meno spoločnosti, ktoré znie Red Om. Vysvetlenie názvu je jednoduché. Ide o opačné poradie písmen v priezvisku herečkinho manžela. Jeho meno je Daniel Moder. Stretla sa s ním pri nakrúcaní filmu Mexičan v roku 2000. Dokopy sa dali o rok neskôr a vzali sa v roku 2002. Majú spolu tri deti, dvojičky Hazel Patriciu a Phinnaeusa Waltera (13) a Henryho Daniela (11). Predtým bola vydatá ešte raz, za country speváka Lylea Lovetta. Nazývali ich „kráska a zviera“. Produkčnú spoločnosť vlastní Julia spolu so sestrou. Julia nie je jediná hollywoodska hviezda s priezviskom Roberts. Jej rodina má, zdá sa, herectvo v krvi. Medzi celebritami na červenom koberci s jej krvou sú aj ďalší herci. Známy je jej brat Eric Roberts. Nemajú práve najlepší vzťah, no s Ericovou dcérou Emmou Robertsovou je to inak. Herečky sú si veľmi blízke. Loading
 ... Z celkovej ľudskej populácie používa ako primárnu ľavú ruku len desať percent ľudí. A Julia patrí medzi nich. Pre oddanosť herectvu na to však niekedy musí zabudnúť. Napríklad v úlohe Erin Brockovichovej sa musela naučiť písať pravou rukou, keďže postava, ktorú hrala, bola v reálnom živote praváčka. Julia je žena mnohých talentov, no človek by možno nečakal, že k nim patrí aj pletenie. V rozhovore pre Inquirer povedala, že obľubuje pletenie z dvoch dôvodov. Je aktívna a niečím zamestnaná, a pritom jej to dovoľuje socializovať sa a komunikovať s okolím. Uplietla už množstvo vecí, svetre, šály, dokonca aj vankúše a postieľky pre bábiky svojej dcéry. Popri nakrúcaní filmu Oceľové magnólie ju kolegyňa Sally Fieldsová naučila vyšívať, počas nakrúcania filmu Prípad Pelikán ju zas scénograf Eric Brat zoznámil s pletením. A tak Julia Roberts pletie vždy, keď má pri nakrúcaní filmov prestávky. Túto aktivitu si obľúbila aj jej dcéra.


Prezidentka Za otvorenú justíciu ponúkla po neúspechu rezignáciu

Vo voľbách do Súdnej rady neuspel žiaden z nominantov združenia.

BRATISLAVA. Prezidentka združenia sudcov Za otvorenú justíciu (ZOJ) Katarína Javorčíková v súvislosti s neúspechom združenia vo voľbách do Súdnej rady SR ponúkla rezignáciu zo svojej funkcie, prezídium jej ale vyjadrilo plnú dôveru a požiadalo ju, aby na poste zotrvala do jesennej volebnej konferencie. Agentúru SITA o tom informoval viceprezident Za otvorenú justíciu Dušan Čimo. Sudcovia si v utorok zvolili spomedzi seba osem zástupcov do Súdnej rady SR, ktorí ich budú zastupovať v tomto nezávislom ústavnom orgáne súdnej moci najbližších päť rokov. Vo voľbách neuspel žiaden z nominantov Za otvorenú justíciu. Javorčíková hneď po voľbe vyhlásila, že z výsledku vyvodí osobnú zodpovednosť. Výsledok je podľa nej správou, že združenie svojou doterajšou prácou a hodnotovým zameraním nedokázalo v súčasnom zložení získať dostatočnú podporu v sudcovskom zboreZa otvorenú justíciu podľa Čima rešpektuje výsledky volieb, do Súdnej rady SR, ktoré boli korektné a férové. „Víťazným kandidátom blahoželáme k ich zvoleniu a veríme, že budú dôstojní zástupcovia všetkých sudcov v záujme napĺňania ideálov právneho štátu a dôveryhodne fungujúcej justície,“ uviedol. Dodal, že na volebnej konferencii v októbri bude ZOJ rokovať aj o ďalšom smerovaní združenia. „Jedným zo základných cieľov bude, aby sme pri zotrvaní na našich hodnotových prioritách dokázali získať väčšiu podporu sudcov,“ uzavrel Čimo.


Poľskú turistku znásilnil v Taliansku zrejme gang z Maghrebu

Krátko po incidente gang znásilnil aj transsexuálnu prostitútku.

RIMINI. Talianska polícia pátra po štyroch mužoch, pochádzajúcich zrejme zo severoafrického Maghrebu, ktorí v sobotu na pláži pri meste Rimini znásilnili 26-ročnú poľskú turistku. Jej priateľa predtým zbili do bezvedomia. Obaja skončili v nemocnici, útočníci ich zároveň okradli. Informovala o tom agentúra ANSA. Gang je podľa nej podozrivý aj z toho, že krátko potom znásilnil v tomto letovisku transsexuálnu prostitútku. Ako uviedla agentúra AP, prípadom znásilnenia turistiky sa začala zaoberať aj poľská prokuratúra. Do Rimini odcestujú v utorok experti z poľskej prokuratúry i polície. Majú pomáhať talianskym vyšetrovateľom, ale aj zbierať dôkazy pre vlastné vyšetrovanie. To nariadil poľský minister spravodlivosti a generálny prokurátor v jednej osobe Zbigniew Ziobro. Útok označil za "odporný zločin". Pár bol podľa neho v manželskom zväzku. Ako informovala agentúra PAP, ministrov zástupca Patryk Jaki prišiel s tvrdšími vyjadreniami. Ešte v nedeľu na Facebooku napísal, že títo "bastardi" by si zaslúžili trest smrti a že v tomto konkrétnom prípade by on osobne obnovil mučenie. "Nepokúšajte sa na mňa útočiť s politickou korektnosťou - je mi to jedno a svoj názor nezmením," uviedol Jaki. V pondelok svoje vyjadrenie upravil. Na Twitteri napísal: "Prosím, neprekrúcajte moje slová. Nechcem mučenie. Len som chcel stručne zdôrazniť, že tento zločin si vyžaduje mimoriadne prísny trest."


Závod Carpathia v Prievidzi rozširuje svoju výrobu

Nové výrobné linky ponúknu prácu ďalším ľuďom.

BRATISLAVA. Závod Carpathia v Prievidzi začal koncom minulého roka s výrobou na troch nových linkách, ktoré presťahoval Rakúska a na ďalších dvoch linkách začne vyrábať v marci tohto roka. Nové výrobné linky ponúknu prácu 25 ľuďom. "Vďaka tomu pribudne v závode približne 120 nových výrobkov, ktoré tak rozšíria portfólio na približne 600 výrobkov, z ktorých prevažná časť smeruje na zahraničné trhy," uvádza sa v tlačovej správe spoločnosti Nestlé, pod ktorú podnik patrí. Závod plánuje naďalej zlepšovať parametre ekologickej udržateľnosti, pokračovať v modernizácii, rozvoji zamestnanosti a zvyšovaniu platovej úrovne zamestnancov.„Presťahované výrobné linky posilnia našu pozíciu na trhoch západnej Európy, ktoré do nedávnej minulosti zásoboval náš závod v Rakúsku. Tieto linky budú produkovať výrobky pre divíziu Nestlé Professional, ktorá zásobuje zákazníkov z oblasti spoločného stravovania, predovšetkým hotely a reštaurácie, spoločné kuchyne v školách, závodoch, nemocniciach a ďalšie,“ uviedol manažér výrobného závodu Carpathia v Prievidzi Michal Růžek. Produkcia z presťahovaných liniek je podľa neho určená predovšetkým pre vyspelé trhy západnej Európy. Počet zamestnancov v závode Carpathia sa tak ku koncu januára tohto roka vyšplhal na 613 ľudí. Zvyšujú sa aj mzdy zamestnancov. Po minuloročnom zvýšení platov o 29 % stúpnu platy zamestnancov závodu aj v tomto roku o ďalších 9,5 %, uvádza sa v tlačovej správe.Závod Carpathia patrí pod spoločnosť Nestlé. Firma Nestlé, ktorá bola založená pred 151 rokmi, je dnes najväčším svetovým producentom potravinárskych výrobkov. Má viac ako 2 000 značiek po celom svete, denne sa predá asi 1 miliarda jej produktov.


Jarné líčenie: Toto sú trendy na najbližšie teplé dni

Mejkap, vlasy aj nechty podľahnú niekoľkým zmenám.

V prípade líčenia očí sa tento rok zabúda na starú dobrú klasiku ako je dymové líčenie alebo jednoduché očné linky. Základom očných tieňov budú farby, výrazné, jednoliate a odvážne. Prevládať budú ostré farby, výrazné krikľavé odtiene a hutné textúry. V líčení očí sme tento rok svedkami aj ďalších noviniek. Zabudnúť môžete na dokonalú tenkú linku na hornom viečku. Čierna čiara už podľa návrhárov nemusí mať ostré tenké zakončenie, ale môže byť pokojne hrubá a „nedokončená“. Loading
 ... Okrem toho sa mení aj spôsob, akým sa nanášajú očné tiene. Neaplikujú sa totiž len na viečko, ale aj jeho okolie, často až k lícam. Tieňovanie je tentoraz už tiež minulosťou a budete trendy, keď použijete len jednu výraznú farbu. Dizajnéri si na očiach obľúbili aj rôzne drobné aplikácie ako filtre či šperky, oči si tiež pýtajú viac lesku v podobe perlete a lesklých tieňov. Na mieste bude ich využitie na očiach aj lícnych kostiach. Loading
 ... Extravagancia jarnej a letnej sezóny sa odrazí aj na nechtoch. Môžete popustiť uzdu fantázii a pohrať sa s rôznymi motívmi a farbami. Umenie na nechtoch bude vítané. Loading
 ... Móda víta nové alebo obnovené druhy dekorácií a doplnkov. Vlasové variácie dostanú nový imidž vďaka vlasovým doplnkom a najmä vlasovým sponám, ktoré na posledných módnych prehliadkach využívali svetoví návrhári a módne domy ako Lanvin alebo Miu Miu, Versace, Dolce & Gabbana alebo Simone Rocha. Vlasové doplnky pritom ponúkajú jednoduché riešenie, ako osviežiť účes. Gucci prispel k návratu mašľovej gumičky do vlasov. Jednoduché rozpustené vlasy zas osviežite zdobenou sponou vloženou na bok nad ušami. V lete sa nemusíte báť ozdobiť svoju korunu krásy aj kvetinovými čelenkami alebo jednoduchšími čelenkami v štýle deväťdesiatych rokov. Loading
 ... V prípade pier majú zelenú najmä prirodzené farby, ktoré dodávajú perám „šťavu“. Medzi letné tóny rúžov a balzamov budú patriť ružovkasté a cyklámenové farby a tiež pastelové odtiene, ktoré pôsobia ľahko a do slnečného počasie sa ideálne hodia. Pretrváva obľúbenosť nenápadných mierne ružovkastých balzamov. Tmavé a krvavo-červené rúže si môžete odložiť na jeseň a zimu. Loading
 ...


Kozmická loď Cygnus zvýšila obežnú dráhu základne ISS

Išlo o krátky testovací manéver, ktorý prebehol úspešne.

NEW YORK. Americká kozmická loď Cygnus v noci na utorok vykonala manéver, v rámci ktorého zvýšila obežnú dráhu Medzinárodnej vesmírnej stanice (ISS). Informoval o tom americký Národný úrad pre letectvo a vesmír (NASA). Zásobovacia loď Cygnus, ktorú vyvinula americká súkromná spoločnosť Orbital ATK, vykonala korekciu orbity ISS vôbec po prvý raz. Cygnus CRS OA-9E zapol svoj hlavný motor na 50 sekúnd a zvýšil tak obežnú dráhu základne o približne 90 metrov. Podľa NASA išlo o krátky testovací manéver, ktorý prebehol úspešne, takže v budúcnosti ho bude možné použiť opakovane a predĺžiť. NASA na svojej stránke zdôraznila, že úpravu obežnej dráhy ISS vykonala kozmická loď z USA prvýkrát od júla 2011, keď bola vyradená zo služby flotila amerických raketoplánov. Úpravy obežnej dráhy ISS sa spravidla vykonávajú raz za niekoľko mesiacov za pomoci motorov ruskej kozmickej lode Progress, ruského modulu Zvezda alebo európskej kozmickej lode ATV. Orbita ISS okolo Zeme sa totiž postupom času samočinne znižuje. Cygnus sa má odpojiť od ISS 15. júla. Na orbitálnej základni sa aktuálne nachádza šesťčlenná posádka: Američania Drew Feustel, Ricky Arnold a Serena Auňonová-Chancellorová, Nemec Alexander Gerst a Rusi Oleg Artemijev a Sergej Prokopjev.


Na veľkej časti Slovenska bude v noci prízemný mráz

BRATISLAVA. Vo veľkej časti Slovenska bude v noci prízemný mráz. Slovenský hydrometeorologický ústav (SHMÚ) vydal v tejto súvislosti výstrahu prvého stupňa platnú pre sobotu (20. 4.) od 3. do 7. h. Informuje o tom na svojom webe. "Vo výške päť centimetrov nad povrchom sa ojedinele očakáva dosiahnutie minimálnej teploty vzduchu od mínus štyri do nula stupňov Celzia. Takýto prízemný mráz predstavuje potenciálne nebezpečenstvo pre teplomilné rastliny," upozorňujú meteorológovia. Výstraha platí pre Banskobystrický, Trenčiansky, Košický, Nitriansky, Prešovský a Žilinský kraj.


Banky menili poplatky. Koľko zaplatíte vo vašej banke?

Zmenené ceny si ľudia často všimnú až vtedy, keď ich nájdu v mesačnom výpise.

BRATISLAVA. Starší ľudia, ktorí nepoužívajú internetbanking, ale aj živnostníci, ktorí si na účet zvyčajne vkladajú mince, si po novom priplatia. Väčšina bánk od januára zmenila cenníky, a hoci svorne tvrdia, že išlo len o kozmetické úpravy, niektorých ľudí sa dotknú výrazne. Banky sa pohrali najmä s poplatkami, ktoré ľudia platia v pobočkách, keď posielajú platbu, vyberajú si peniaze z vkladnej knižky alebo si vkladajú na účet väčší počet mincí. Napríklad platba v pobočke v Slovenskej sporiteľni zdražela z 1,20 na dve eurá. Za opakované výbery z vkladnej knižky si bude banka pýtať dve eurá, doteraz boli všetky zadarmo. Podobne Oberbank zdražila zadanie a uskutočnenie inkasa v pobočke z 25 na 27 centov. K zvyšovaniu cien v pobočkách pristúpi aj Tatra banka, na rozdiel od ostatných bánk začnú platiť 28. februára. Ak si klient vloží na účet viac ako 50 kusov mincí, zaplatí päť percent zo sumy. Predtým sa platili dve percentá a aj to len vtedy, ak išlo o viac ako sto kusov mincí. „Položky, pri ktorých cena vzrástla, sú využívané len minimálne alebo má klient popri nich bezplatnú alternatívu. Napríklad namiesto hotovostných môže urobiť bezhotovostné prevody,“ komentuje zmenu cenníka Marta Cesnaková, hovorkyňa Slovenskej sporiteľne. Práca s hotovosťou v pobočke je podľa Cesnakovej jednou z najdrahších operácií, čo sa odráža aj v cene. Poplatky sa menia najmä pri službách, ktoré sú menej využívané, tvrdí aj Zdeněk Kovář, hovorca Fio banky. "Väčšinou nimi reagujeme na zmeny v legislatíve alebo na trhu." Banky upozorňujú, že v nových cenníkoch si netreba všímať len to, čo zdraželo, niektoré produkty totiž zlacňovali alebo menili za lepšie. Napríklad ČSOB ponúkne študentom inú platobnú kartu, ktorá je vo svete akceptovanejšia ako tá pôvodná. Poštová banka začne k účtom ponúkať už nie jednu bezplatnú kartu, ale štyri. OTP banka zase bude niektorým študentom odpúšťať jednoeurový poplatok za vedenie účtu. Porovnávať cenníky nesmie byť úlohou klientov. Tí by mali dostať jasnú informáciu, čo a ako sa mení. Banky menia svoje cenníky pravidelne, niektoré to vlani urobili aj štyri- či päťkrát. Nové cenníky v predstihu zverejnia na svojom webe a v pobočkách, niektoré ich posielajú formou správy aj v internetbankingu. Napriek tomu sa stáva, že ľudia zmeny postrehnú až vtedy, keď vidia vyššie ceny v mesačných výpisoch, upozorňuje Maroš Ovčarik, analytik Finančného kompasu. "Väčšina bánk iba zverejní nový cenník a je na klientoch, aby si ho porovnali s tým pôvodným. Samozrejme, že to takmer nikto nespraví. Porovnávať cenníky však nesmie byť úlohou klientov, tí by mali dostať jasnú informáciu, čo a ako sa mení," vraví Ovčarik. Aj preto niektoré banky pri zmene cenníkov začali zverejňovať, čo konkrétne sa mení, aký bol pôvodný stav, a prečo k úprave pristúpili. (Pripravené v spolupráci s Finančným kompasom.) Slovenská sporiteľňa (od 1. 1. 2017) ČSOB (od 1. 1. 2017) Prima banka (od 1. 1. 2017) Oberbank (od 1.1 . 2017) OTP (od 1. 1. 2017) Poštová banka (od 10. 1. 2017) FIO banka (od 9. 2. 2017) Tatra banka (od 28. 2. 2017)   Tento text ste mohli čítať vďaka tomu, že platíte za obsah. Vážime si to.


Eurokomisia zaregistrovala tri nové iniciatívy občanov, ďalšiu predloženú odmietla

BRUSEL. Európska komisia (EK) v stredu rozhodla, že zaregistruje tri nové európske iniciatívy občanov a odmietne štvrtú predloženú. Exekutíva EÚ odobrila iniciatívy s názvom "Zastavme korupciu v Európe už v zárodku neposkytnutím finančných prostriedkov krajinám, ktorých súdnictvo je aj po uplynutí lehoty neefektívne", "Opatrenia na riešenie naliehavých problémov v oblasti klímy" a "Zachráňme včely a poľnohospodárov! Za poľnohospodárstvo šetrné voči včelám pre zdravé životné prostredie". Komisia však nezaregistrovala európsku iniciatívu občanov s názvom "Zabezpečenie súladu spoločnej obchodnej politiky so zmluvami EÚ a dodržiavania medzinárodného práva" s upozornením, že požadované opatrenia sú mimo rámca právomocí eurokomisie konať v súlade so zmluvami EÚ. V tejto fáze procesu EK ešte neanalyzovala podstatu predložených iniciatív, ale len ich právnu prípustnosť. Ich organizátori musia v priebehu jedného roka získať najmenej jeden milión podpisov od občanov najmenej siedmich členských štátov EÚ. Následne eurokomisia vykoná podrobnú analýzu iniciatív a vyjadrí sa, či sa bude nimi zaoberať alebo nie, pričom v oboch prípadoch to bude musieť odôvodniť. Organizátori prvej iniciatívy, zameranej na zastavenie korupcie, vyzývajú EK, aby sa stanovila lehota desať rokov po vstupe do EÚ, v rámci ktorej bude možné uplatňovať automatické moratórium na platby zo štrukturálnych fondov a kohézneho fondu pre novoprijatú krajinu, kým sa nezruší mechanizmus na monitorovanie súdnictva. V prípade druhej iniciatívy, ktorá chce riešiť problémy v oblasti klimatických zmien, jej organizátori vyzývajú EK, aby posilnila opatrenia na riešenie naliehavých problémov v oblasti klímy v súlade s limitom oteplenia o 1,5 °C spred industriálnej éry. Chcú ambicióznejšie ciele v oblasti klímy a finančnú podporu na opatrenia v tejto oblasti, čo v konkrétnej rovine znamená, že emisie CO2 by sa do roku 2030 znížili o 80 percent a aby sa do roku 2035 dosiahla uhlíková neutralita. Iniciatíva požaduje aj zavedenie mechanizmu kompenzácie uhlíka na hraniciach EÚ, podpis zmlúv o voľnom obchode s partnerskými krajinami na základe monitoru opatrení v oblasti klímy a bezplatné vzdelávacie materiály o účinkoch zmeny klímy. Tretia schválená iniciatíva, ktorej cieľom je zachrániť včely a poľnohospodárov, vyzýva EK, aby navrhla legislatívu na postupné ukončenie používania syntetických pesticídov do roku 2035 a podporu poľnohospodárov v procese transformácie agrosektoru, ktorý sa má stať hlavným faktorom pri obnove biodiverzity. Dôraz kladie aj na výskum poľnohospodárstva bez používania pesticídov a geneticky modifikovaných plodín. Komisia zároveň dospela k záveru, že iniciatíva o zabezpečení súladu spoločnej obchodnej politiky so zmluvami EÚ a dodržiavaním medzinárodného práva je právne neprípustná, pretože nepatrí do jej právomocí konať v súlade so zmluvami EÚ. Organizátori mali za cieľ regulovať obchodné transakcie so subjektmi okupantov, alebo s právnymi subjektmi, ktoré sú usadené či pôsobia na okupovaných územiach.


Voľbu poštou zo zahraničia má uľahčiť webová aplikácia OZ Srdcom doma

Aplikácia za menej ako tri minúty vytvorí žiadosť.

BRATISLAVA. Webová aplikácia občianskeho združenia (OZ) Srdcom doma má uľahčiť občanom voľbu poštou zo zahraničia alebo požiadanie o hlasovací preukaz na voľbu na území Slovenska mimo trvalého bydliska. Pri vytvorení webovej aplikácie spolupracovalo OZ s ministerstvom vnútra. TASR o tom informoval predseda Srdcom doma Samuel Zubo. Podľa združenia má webová aplikácia za menej ako tri minúty vytvoriť žiadosť a odoslať ju na e-mail, ktorý aplikácia stanoví v závislosti od miesta trvalého pobytu voliča. V prípade, že má volič trvalý pobyt na území Slovenskej republiky, nepotrebuje prikladať žiadne fotokópie dokladov. Voličovi stačí vyplniť osobné údaje a adresu na zaslanie hlasovacích lístkov. Jedným z hlavných cieľov OZ Srdcom doma je zvýšenie angažovanosti občanov pôsobiacich v zahraničí a podpora volebnej účasti. Združenie presadzuje zmenu volebnej legislatívy, aby občania Slovenska, ktorí majú v súčasnosti právo voliť v akýchkoľvek voľbách, mohli využiť volebné právo aj v prípade, že sa v čase volieb nachádzajú v zahraničí. Aplikácia neukladá osobné údaje, len štatistiky návštevnosti.


Pri prestrelkách medzi Pakistanom a Indiou zahynulo desať ľudí

V Kašmíre došlo k prvému stretu medzi Pakistanom a Indiou.

BRATISLAVA. Nevyprovokovaná streľba zo strany Indie cez silne militarizovanú Líniu kontroly v spornom himalájskom regióne Kašmír pripravila o život troch pakistanských vojakov a pri inom incidente dvoch civilistov. Uviedla to pakistanská armáda a polícia. Vo svojom vyhlásení armáda vo štvrtok informovala, že jej jednotky streľbu opätovali, pričom zabili piatich indických vojakov a poškodili indické bunkre. Ide o prvý zaznamenaný stret medzi Pakistanom a Indiou, odkedy sa Naí Dillí rozhodlo odobrať spornému regiónu Kašmír jeho osobitný ústavný štatút, čo vyvolalo napätie medzi týmito dvoma rivalmi s jadrovými zbraňami. Tvrdenia Pakistanu nebolo možné nezávisle overiť. Pakistan a India sa navzájom bežne obviňujú z nevyprovokovanej streľby v tomto regióne.Rozhodnutie Indie ruší článok 370 indickej ústavy, ktorý zaručoval časti Kašmíru spravovanej z Naí Dillí rôzne autonómne práva. Kašmír je rozdelený medzi Indiu a Pakistan, pričom obe krajiny oň viedli už dve zo svojich troch vojen.


Rada pre vysielanie pridelila päť nových rozhlasových frekvencií

Frekvencie získal EXPRES, Rádio Patria, RÁDIO AKTUAL a Rádio Anténa Rock.

BRATISLAVA. Rada pre vysielanie a retransmisiu (RVR) pridelila v jesennom výberovom konaní päť nových rozhlasových frekvencií. Informovala o tom hovorkyňa RVR Lucia Jelčová. "Vďaka prideleniu frekvencií svoje pokrytie zväčšia vysielatelia programových služieb EXPRES, Rádio Patria, RÁDIO AKTUAL, ktoré získalo dve frekvencie, a Rádio Anténa Rock," uviedla Jelčová. Pripomenula, že do výberového konania RVR pôvodne zaradila aj dve žilinské frekvencie, ktoré žiadateľom neboli pridelené v predchádzajúcich výberových konaniach. "Keďže uchádzači o tieto frekvencie napadli rozhodnutie Rady na Krajskom súde v Bratislave, až do ukončenia súdneho sporu ich nie je možné prideliť žiadnemu subjektu, preto Rada konanie o tieto frekvencie zastavila," doplnila Jelčová.


Petrovický sa stal novým trénerom slovenskej reprezentácie do 20 rokov

BRATISLAVA. Róbert Petrovický sa stal novým trénerom slovenskej hokejovej reprezentácie do 20 rokov. Štyridsaťpäťročný bývalý útočník strávil uplynulé dve sezóny pri seniorskom národnom tíme, kde asistoval Craigovi Ramsaymu. Zároveň pôsobil na rovnakom poste v Slovane Bratislava v KHL. V pozícii asistentov budú Petrovickému pomáhať Viliam Čacho a Martin Štrbák, trénerom brankárom bude Rastislav Staňa. Na piatkovej dopoludňajšej tlačovej konferencii to oznámil generálny manažér národných tímov Miroslav Šatan. "Sme v transformácii, keď sme projekt dvadsiatky vymenili za osemnástku. Veríme, že je to správny krok a chlapci z dvadsiatky budú hrať mužský hokej. Dúfam, že nám extraligové kluby pomôžu a zapoja ´dvadsiatkárov´ do tímov. Vďaka tomu by mal byť ich hráčsky vývoj lepší. Hlavný dôvod, prečo sme si vybrali Róberta Petrovického, bol, že mal možnosť pracovať s Craigom Ramsaym a teraz využije tieto skúsenosti zo seniorského mužstva. Viliam Čacho prinesie cenné poznatky z národného tímu do osemnásť rokov. Martin Štrbák strávil uplynulé dva roky vo Fínsku, odkiaľ si priniesol viacero nových informácií. O brankárov sa bude starať Rastislav Staňa a v pozícii konzultanta chceme zapojiť do tímu aj Branka Radivojeviča," uviedol Šatan. Pôsobenie na lavičke "dvadsiatky" bude pre Petrovického premiérou v pozícii hlavného kouča. V doterajšej kariére si plnil úlohy asistenta v Dukle Trenčín, Slovane Bratislava a slovenskej reprezentácii. "Strávil som dva kvalitné roky po boku trénera Ramsayho. Na každom zraze a sústredení sa budeme snažiť chlapcom posunúť veci zo seniorského tímu. Budeme pracovať predovšetkým na tímovosti, pretože ak všetci idú za jedným cieľom, môžeme dosiahnuť veľké veci. Keďže nebudeme mať k dispozícii projekt dvadsiatky, budú nám pomáhať aj kluboví tréneri, od ktorých chceme získavať informácie. Budeme musieť nonstop komunikovať s jednotlivými tímami," povedal majster sveta z Göteborgu 2002. Petrovický strieda na pozícii hlavného kouča Ernesta Bokroša, ktorý bol pri kormidle "dvadsiatky" od novembra 2011. Rodák z Karvinej viedol mladých Slovákov na uplynulých ôsmich majstrovstvách sveta tejto vekovej kategórie. Iba v jednom prípade s tímom bojoval o záchranu v elitnej kategórii, na ostatných turnajoch postúpili jeho zverenci minimálne do štvrťfinále. Najväčší úspech dosiahol Bokroš na šampionáte v roku 2015, keď mužstvo okolo Martina Réwaya, Denisa Godlu alebo Erika Černáka získalo bronzové medaily.


Kurdskí zákonodarcovia bojkotujú zasadnutie irackého parlamentu v Bagdade

BAGDAD. Kurdskí zákonodarcovia sa v utorok nezúčastňujú na prebiehajúcom zasadnutí irackého parlamentu v hlavnom meste Bagdad, keďže napätie medzi centrálnou vládou a irackým regiónom Kurdistan sa po jeho spornom referende o nezávislosti ďalej stupňuje. O neprítomnosti kurdských kolegov informoval iracký poslanec Muhammad al-Karbúlí. Povedal, že kurdskí zákonodarcovia sa na zasadnutí neukázali. Zákonodarný zbor v Bagdade, v ktorom prevládajú šiitskí moslimovia, odmietol referendum z 25. septembra v kurdskom autonómnom regióne Iraku a v oblastiach, ktoré Kurdi dobyli od roku 2014 počas bojov proti extrémistickej organizácii Islamský štát (IS). Kurdi hlasovali v referende vyše 90 percentami za nezávislosť. Iracký parlament v Bagdade žiada v reakcii na referendum tvrdé opatrenia vrátane vyslania federálnych vojakov, aby naspäť dobyli mesto Kirkúk bohaté na ropu, ktoré majú v rukách kurdské sily, ale nárokuje si naň Bagdad. Zákonodarcovia tiež hlasovaním odvolali kurdského guvernéra etnicky zmiešanej rovnomennej provincie Nadžmiddína Karíma, pretože podporoval uvedené ľudové hlasovanie.


Ekvádorčania protestujú pre zrušenie dotácii na pohonné hmoty

Dopravu v ekvádorskom hlavnom meste Quito ochromili v piatok protesty.

QUITO. Dopravu v ekvádorskom hlavnom meste Quito ochromili v piatok protesty, ktoré vyvolalo zrušenie dotácií na pohonné hmoty. Masové nepokoje zažil Ekvádor aj vo štvrtok, pričom úrady vtedy zadržali 275 ľudí a zranených bolo v celej krajine 28 policajtov, informuje s odvolaním sa na miestne médiá agentúra DPA. Demonštrujúci taxikári aj v piatok zablokovali viacero častí hlavného mesta. Niektorí z nich postavili barikády a pálili pneumatiky, napísal ekvádorský denník El Comercio. Pri protestoch zadržala polícia troch vedúcich predstaviteľov dopravných odborov vrátane šéfa zväzu taxikárov, informoval zase denník El Telégrafo. Ekvádorský prezident Lenín Moreno vyhlásil vo štvrtok 60-dňový výnimočný stav. K takémuto opatreniu pristúpil po tom, ako vodiči autobusov a taxíkov zatarasili ulice Quita, kde medzitým dochádzalo k násilným zrážkam polície s demonštrantami. V prístavnom meste Santiago de Guayaquil zatiaľ zase demonštranti rabovali obchody. Podľa ekvádorskej ministerky vnútra Maríe Pauly Romovej sú medzi vo štvrtok zadržanými aj vandali, ktorí so sektorom dopravy nemajú nič spoločné. Ministerka zároveň uviedla, že vláda rokuje s predstaviteľmi dopravného sektora. Zrušením 40-ročných dotácií na pohonné hmoty, ku ktorým vláda pristúpila vo štvrtok, sa ich ceny viac ako zdvojnásobia. Podľa Romovej je však takéto opatrenie pre krajinu "nevyhnutné". Ekvádorská vláda tvrdí, že vďaka zrušeniu dotácií na pohonné hmoty a daňovej reforme by mohla ušetriť miliardy dolárov.


Slováci žijúci v Maďarsku majú obavy, že ich škôl bude menej

Pomôcť by mohlo doškoľovanie učiteľov aj posielanie hosťujúcich učiteľov zo Slovenska.

MLYNKY. Slováci žijúci v Maďarsku majú obavy, že škôl, kde sa vyučuje slovenčina, bude menej. Pre TASR to v severomaďarskej obci Mlynky (Pilisszentkereszt) v sobotu uviedla riaditeľka základnej školy v Mlynkoch a členka výchovno-vzdelávacieho výboru Celoštátnej slovenskej samosprávy (CSS) Marta Papučková Glücková. "Málo škôl je, slovenských škôl. Máme obavy, že ich bude menej, lebo 37 takých škôl máme, kde sa slovenčina vyučuje ako predmet, čiže týždenne máme päť hodín slovenčiny. Veľa takých škôl je medzi týmito, kde je málo obyvateľov, a keď je menej detí, potom už samozrejme pričlenia školy k druhým školám a nezostanú - nemajú potom už ten národnostný charakter, lebo keď sú pričlenené, už to ide oveľa ťažšie," povedala Papučková Glücková. Podľa jej slov sa preto školský výbor CSS rozhodol vypracovať koncepciu, aby nestratili ani tie deti, ktoré sú v malých školách, a aby sa čo najviac detí zapojilo do výučby slovenčiny. "Túto koncepciu sme teraz rozposlali do národnostných samospráv a do škôl. Čakáme odpovede a čakáme návrhy od škôl a od národnostných samospráv, čo oni na to, aký názor majú a v čom nám vedia pomôcť," dodala. K otázke o pomoci od materskej krajiny poznamenala, že dostávajú finančnú pomoc prostredníctvom nadácie: "Pomocou tejto nadácie sa dostaneme na Slovensko do školy prírody, ktorá je pre deti veľmi osožná - je v Hronci a z Maďarska sa tam zúčastní veľa detí. Veľa sa tam naučia po slovensky. Rodičia, deti aj učitelia, to cítia, že je to veľmi osožné." Ďalej je to pomoc aj vo forme doškoľovania učiteľov, ale tiež posielanie hosťujúcich učiteľov zo Slovenska, čo je však recipročnou záležitosťou. "Tešili by sme sa, keby jeden región dostal jedného učiteľa - viac škôl, a že by nám pomáhal. Vystriedal by sa vo viacerých dedinách medzi školami. To by bola pre nás veľká pomoc," uzavrela riaditeľka.


Známy rozhodca: Hráči schválne dostávali žlté karty, aby počas Vianoc nehrali

V Anglicku odohrajú počas vianočných sviatkov a na prelome rokov tri ligové zápasy v priebehu desiatich dní.

BRATISLAVA. „V decembri a januári hráme veľa zápasov. V jednej sezóne sme dokonca odohrali deväť zápasov v decembri a deväť v januári,“ sťažoval sa v minulosti Manuel Pellegrini, bývalý kouč Manchester City. Bundesliga (Nemecko): 16. kolo: 20. - 21. decembra 2016 17. kolo: 20. - 22. januára 2017 La Liga (Španielsko): 16. kolo: 16. - 19. decembra 2016 17. kolo: 6. - 9. januára 2017 Serie A (Taliansko): 18. kolo: 20. - 22. decembra 2016 19. kolo: 9. januára 2017 Ligue 1 (Francúzsko): 19. kolo: 21. decembra 2016 20. kolo: 14. januára 2017 Premier League (Anglicko): 18. kolo: 26. - 28. decembra 2016 19. kolo: 30. decembra 2016 - 1. januára 2017 20. kolo: 2. - 4. januára 2017 Zatiaľ čo v ďalších štyroch najprestížnejších európskych ligách (Španielsko, Taliansko, Nemecko, Francúzsko) majú v období Vianoc a nového roka zimnú prestávku, v rovnakom čase odohrajú v Anglicku až tri ligové kolá. Všetky tri zápasy pritom jednotlivé tímy odohrajú v priebehu maximálne desiatich dní. V istých prípadoch majú dokonca medzi dvoma zápasmi len jednodňovú prestávku (napr. Arsenal hrá 1. januára doma proti Crystal Palace a 3. januára nastúpi v Bournemouthe). „Je to náročné, ak máte rodinu s deťmi a na Vianoce ich musíte opustiť a ísť trénovať. Musíme si však z toho zobrať aj dobré veci. Máme dobrý život a hrať futbal cez vianočné obdobie nie je najhoršia vec na svete,“ priznal pred dvoma rokmi Mark Noble, ktorého citoval The Mirror. „Myslite na vojakov vo vojnových zónach, ktorí tiež nie sú s rodinami. Oni schytávajú guľky, zatiaľ čo my v rovnakom období hráme v Premier League,“ dodal v súčasnosti hráč West Ham United. Podľa bývalého anglického rozhodcu Howarda Webba však nie sú všetci hráči stotožnení s vyťaženosťou počas sviatkov rovnako ako Noble. Webb ukončil aktívnu rozhodcovskú kariéru v roku 2014. Dovtedy patril k najznámejším a najuznávanejším rozhodcom nielen v Anglicku, ale i vo svete. „Je to niečo, čo fanúšikovia naozaj nechcú počuť,“ reagoval Angličan na otázku moderátora BT Sports, či ho niekedy hráči žiadali, aby im dal žltú kartu. „Okolo Vianoc chcú hráči v Premier League voľno. Pomyslia si, že žltá karta im to môže zaručiť. Väčšinou spravia nejakú hlúposť – držia súpera za dres, odkopnú loptu z ihriska,“ dodal Webb. Rozhodca, ktorý okrem iného pískal v roku 2010 finále Ligy majstrov i majstrovstiev sveta, tým narážal na hráčov, ktorí sú v tom období v kartovom ohrození.


Vplyvná austrálska senátorka chce drogové testy pre poslancov

Váda chce presadiť zákon, aby nezamestnaní podstúpili test na drogy.

CANBERRA. Vplyvná nezaradená austrálska senátorka podporí zákon, na základe ktorého by austrálski nezamestnaní výmenou za poberanie dávok v hmotnej núdzi museli podstúpiť test na drogy, ak takýto test absolvujú aj zákonodarcovia. Konzervatívna austrálska vláda chce testovať ľudí poberajúcich podporu v nezamestnanosti a obmedziť tak množstvo prostriedkov, ktoré majú k voľnému použitiu nezákonní užívatelia drog.Na schválenie zákona potrebuje vláda podporu nezaradených senátorov a senátorka Jacqui Lambie je nateraz jediná, ktorá sa vyslovila za podporu zákona s podmienkou. Podobné návrhy zákonov už predtým senát dvakrát odmietol. Podľa jeho odporcov z radov stredoľavej opozičnej Austrálskej strany práce a organizácií zo sociálnej oblasti a zdravotníctva je to trestanie nezamestnaných.Lambie, ktorá má vlastnú skúsenosť so synom závislým na metamfetamíne, uviedla, že federálni poslanci by mali podstupovať náhodné testy na drogy. Podľa nej sú takého testy spolu s testami na alkohol bežné v stavebnom a ťažobnom priemysle a parlament by mal ísť príkladom. Jej postoj už podporilo aj niekoľko vládnych poslancov.


Cukor v krvi si dokážete znížiť vhodnou prílohou

V jedle stačí nahradiť čo i len polovicu ryže alebo zemiakov.

BRATISLAVA. Ak nahradíte zemiaky a ryžu strukovinami, dokážete si znížiť hladiny cukru v krvi. Stačí v jedle vymeniť polovicu príloh s vysokým obsahom škrobu za šošovicu a reakcia tela na cukry sa zlepší. Odporúčanie vychádza zo štúdie, ktorú uverejnil časopis The Journal of Nutrition. Ak v jedle vymeníte polovicu porcie ryže za šošovicu, hladina glukózy v krvi klesne o dvadsať percent. V prípade, že za šošovicu vymeníte polovicu dávky zemiakov, glukóza klesne ešte výraznejšie, až o 35 percent. „Strukoviny majú mimoriadne vysoký obsah živín, ktoré majú potenciál obmedziť výskyt chronických ochorení spojených s nesprávne regulovanými hladinami glukózy,“ hovorí v tlačovej správe Alison Duncanová z Guelphskej univerzity v Kanade. Výsledky štúdie by tak mohli pomôcť zlepšiť kontrolu nad hladinami cukru u pacientov s cukrovkou 2. typu. Pilotný výskum zatiaľ prebehol iba na relatívne malej vzorke ľudí. Skupina 24 zdravých dospelých jedávala štyri druhy jedál. Bielu ryžu, bielu ryžu s veľkou zelenou šošovicou, bielu ryžu s malou zelenou šošovicou, a bielu ryžu s červenou šošovicou. Vedci dobrovoľníkom zmerali hladiny cukru v krvi pred jedlom a dve hodiny po ňom. Pokus zopakovali opäť, no namiesto ryže boli v jedlách zemiaky. „Zmiešali sme šošovicu so zemiakmi a ryžou, pretože ľudia zvyčajne nejedia strukoviny samostatne, ale skôr ich konzumujú v kombinácii s inými škrobmi ako súčasť väčšieho jedla. Chceli sme, aby to výsledky odrážali," vysvetľuje Duncanová. Hladina glukózy v krvi klesla rovnako pri všetkých typoch šošovice, ktorou vedci nahradili prílohu s vyšším obsahom škrobu. Strukoviny, ako napríklad šošovica, dokážu spomaliť trávenie a vstrebávanie cukrov do krvného obehu a tým regulujú hladinu glukózy v krvi. „Pomalšie vstrebávanie zabráni tomu, aby hladina glukózy vystrelila nahor,“ vysvetľuje výživová výskumníčka. Dlhodobo vysoké hladiny cukru môžu môžu narušiť mechanizmus spracovania cukru v tele, čo je charakteristický znak cukrovky 2. typu. Strukoviny obsahujú zložky, ktoré spomaľujú enzýmy, ktoré sa podieľajú na vstrebávaní glukózy. Vďaka obsahu vlákniny zároveň môžu podporiť produkciu mastných kyselín s krátkym reťazcom, ktoré tiež prispievajú k znižovaniu hladiny glukózy v krvi. Kanadskí výskumníci nepredpokladajú, že sa ľudia na základe ich výskumu úplne vzdajú obľúbených príloh. Ich cieľom je skôr poukázať na to, že telu prospeje aj malá zmena. DOI: 10.1093/jn/nxy018


Poškodený kábel pripravil v Nemecku o internet desaťtisíce domácností

Poškodenie kábla zapríčinilo aj výpadok telefonického spojenia a televízneho signálu.

KOLÍN NAD RÝNOM. Okolo 30.000 domácností v Dolnom Porýní sa v stredu v Nemecku ocitlo bez internetového a telefonického spojenia, ako aj bez televízneho signálu. Príčinou je poškodenie optického kábla jedného z prevádzkovateľov káblovej siete, ktorý intenzívne pracuje na odstránení poruchy. Spoločnosť Unitymedia, ktorá poskytuje aktuálne služby v Severnom Porýní-Vestfálsku, Hesensku a Bádensku-Württembersku vďaka káblovej sieti s celkovou dĺžkou 170.000 kilometrov pre 12,8 milióna domácností, už oznámila, že do lokality umiestni satelitné paraboly, aby aspoň u časti poškodených umožnila príjem televíznych signálov. Oprava zásadného poškodenia optického kábla pri pozemných prácach v dĺžke asi 1,4 kilometra potrvá najmenej do nočných hodín. Spoločnosť má na podobné situácie k dispozícii 3000 technikov. Vyplýva to z informácií, ktoré priniesol Západonemecký rozhlas (WDR). Na spoločnosť sa s informáciou o vypadnutí služieb obrátilo iba do popoludňajších hodín okolo 20.000 domácností.


Strelil gól Buffonovi, robili z neho Messiho. Kritika ma bolela, priznal mladý Talian

MILÁNO. Taliansky futbalista Manuel Locatelli debutoval v seniorskom tíme AC Miláno už ako osemnásťročný a postupom času si utvoril pomerne stabilné miesto v zostave. Najviac sa mu vydarila sezóna 2016/2017, keď sedemnásťkrát nastúpil od začiatku v zápasoch tamojšej najvyššej súťaže Serie A. Pred aktuálnym ročníkom sa však zbalil a zamieril do Sassuola na hosťovanie s následnou povinnosťou trvalého prestupu. Mnohých fanúšikov to sklamalo, pretože Locatelli je odchovancom milánskeho klubu a ukazoval sa v dobrom svetle. Prišla kritika. Bolo toho naozaj veľa. Nedarilo sa mi a bolelo ma to. Priznávam, že som dosť trpel. "Svoj prvý gól v Serie A som strelil práve proti Sassuolu. Skórovať na San Sire pre mňa bolo niečo jedinečné," cituje Locatelliho portál football-italia.net. "Na drese mám číslo 73 a práve v 73. minúte som vtedy skóroval," spomínal na svoj premiérový zásah v drese AC Miláno. V istej dobe patril medzi najsledovanejších hráčov v červeno-čiernom drese. Bol srdciar, keď v októbri 2016 strelil gól do siete konkurenčného Juventusu Turín a rozhodol o triumfe 1:0, pri oslave sa rozplakal. "Zmenilo mi to život. Ľudia ma zastavujú na ulici a stále mi ten gól pripomínajú. Keď si na to spomeniem... Bolo tam 70 000 ľudí, v bránke Gianluigi Buffon a vďaka môjmu gólu sme vyhrali 1:0. Stále z toho mám zimomriavky," povedal mládežnícky reprezentant Talianska. "Prežil som v Miláne skvelé obdobie. Robili zo mňa Lionela Messiho. Bol som na titulných stránkach novín, písali sa o mne články, bol som v televízii a celkovo bolo okolo mňa veľa pozornosti," pokračoval. Potom však prišla kríza. Nedarilo sa jemu osobne a ani tímu. To fanúšikovia popredných talianskych klubov málokedy odpúšťajú. "Prišla kritika. Bolo toho naozaj veľa. Nedarilo sa mi a bolelo ma to. Priznávam, že som dosť trpel. Takže nebolo všetko ideálne. Vďaka pomoci rodiny sa mi to podarilo prekonať. Pomohla mi aj dôvera zo strany Sassuola," uzavrel 21-ročný stredopoliar.


Washington ukázal web o dôsledkoch agresie Ruska na Ukrajine

Konflikt na Ukrajine začal pred piatimi rokmi.

KYJEV. Osobitný predstaviteľ ministerstva zahraničných vecí USA pre Ukrajinu Kurt Volker predstavil webovú stránku venovanú "dôsledkom agresie Ruska na Ukrajine". Ako informovala agentúra Ukrinform, Volker v piatok na svojom konte na sociálnej sieti Twitter napísal, že webová stránka Proti ruskej agresii na Ukrajine je "inovatívnym pokusom o využitie družicových snímok, máp a štatistík na podrobnejšie vysvetlenie dôsledkov ruskej agresie na Ukrajine." Na úvodnej stránke webu sa píše, že Ruská federácia po revolúcii dôstojnosti na Ukrajine nelegálne obsadila Krymský polostrov a rozpútala ozbrojený konflikt na východe Ukrajiny. Konštatuje sa tiež, že uplynulo päť rokov a Rusko naďalej vyzbrojuje, cvičí, riadi a bojuje na strane protivládnych síl na východe Ukrajiny a zároveň nepravdivo trvá na tom, že nie je bojujúcou stranou v tomto konflikte. Na webovej stránke sa tiež uvádza chronológia udalostí - od okupácie Krymu a začiatku ozbrojeného konfliktu v Donbase v roku 2014 až po november 2018, keď Rusko v Čiernom mori zadržalo ukrajinské vojenské plavidlá. Ukrinform pripomenul, že Volker nedávno opäť zdôraznil, že Rusko už štyri roky porušuje dohody z Minska. Pred štyrmi rokmi Rusko v Minsku podpísalo mierové zmluvy, kde prvým bodom je prímerie od 14. februára 2015. "Asi po týždni Rusko a jemu verné sily obsadili (mesto) Debaľceve," uviedol Volker, podľa ktorého Rusko posledné štyri roky porušuje minské mierové protokoly denno-denne. Ukrajinský prezident Petro Porošenko na poslednom Valnom zhromaždení OSN vyhlásil, že Donbas sa stal "dopravníkom ruského stroja na zabíjanie", a varoval pred hrozbou "skutočnej vojny" s Ruskom. Povedal tiež, že Ruská federácia premenila okupovaný Krym na platformu pre svoje rakety. Ukrajinské ministerstvo zahraničných vecí nedávno uviedlo, že v dôsledku ruskej agresie voči Ukrajine prišlo o život asi 13.000 ľudí, ďalších 30.000 bolo zranených a svoje domovy muselo opustiť okolo 1,5 milióna ľudí.


Ústavný súd rozhodol, zrušenie amnestií potvrdil

Zrušené amnestie

Stĺpček šéfredaktorky

Komentár

Rozhovor s Fegyveresom

Posledný krok

Reakcie

Rozhovor s Hrušovským

Obžaloba

Rozhodnutie podporilo osem sudcov, dvaja boli proti. Verdikt padol šesť dní pred uplynutím lehoty na rozhodovanie.

BRATISLAVA. Devätnásť rokov po vydaní Mečiarových amnestií sa beztrestnosť skutkov súvisiacich so zavlečením Michala Kováča mladšieho ruší. Ústavný súd v stredu definitívne potvrdil zrušenie amnestií, ktoré odhlasovali poslanci ešte začiatkom apríla. O návrhu rozhodovalo plénum súdu, teda všetkých jeho desať sudcov, keďže zvyšné sú dlhodobo neobsadené. Stanovisko padlo dnes poobede. Za zrušenie amnestií hlasovalo osem sudcov, dvaja boli proti. Ústavný súd informáciu potvrdil už aj oficiálne, ako prvé ju priniesli tvnoviny.sk. Obaja sudcovia, ktorí boli proti zrušeniu amnestií - Milan Ľalík a Peter Brňák, pripojili k rozhodnutiu odlišné stanoviská. Brňák je bývalým poslancom za HZDS Vladimíra Mečiara, Ľalík bol zas v čase pôsobenia na Najvyššom súde považovaný za pravú ruku Štefana Harabina, kedysi ministra za HZDS. Podobne pripojili odlišné stanoviská aj ďalší traja sudcovia vrátane predsedníčky súdu Ivetty Macejkovej. Hoci sami rušenie amnestií podporili, vysvetľujú v nich svoje názory na odôvodnenie tohto konania, ktorými sa líšia od zvyšných sudcov. Odlišné stanoviská sudcov zverejnené zatiaľ nie sú, no súd už vydal rozšírenú tlačovú správu s popisom odôvodnení. "Je zjavné, že išlo o samo-amnestiu, ktorou došlo k neprípustnému zásahu aj do ďalších princípov demokratického a právneho štátu," napísali sudcovia k rozhodnutiu. Mečiar podľa nich pri vydávaní amnestií porušil princíp zákazu svojvôle či princíp ochrany ľudských práv a základných hodnôt, ale aj princíp deľby moci, transparentnosti či ochrany dôvery ľudí v právny štát. "Ústavný súd zároveň zdôraznil, že intenzitu svojvôle prezidenta Michala Kováča nemožno porovnávať s intenzitou, akou zneužil svoju právomoc predseda vlády Vladimír Mečiar amnestovaním skutkov súvisiacich s tzv. zmareným referendom a zavlečením Michala Kováča ml. do cudziny," dodali sudcovia k téme rušenia milosti pre prezidentovho syna, ktorá je súčasťou posudzovaného zákona. Rozhodnutie Ústavného súdu už privítalo združenie Via Iuris, ktoré v marci rozbehlo petíciu za tento krok. "Sme veľmi radi, že Ústavný súd potvrdil, že ak je štátny orgán podozrivý zo spáchania trestného činu proti občanom, tak páchateľom nemožno navždy zabezpečiť beztrestnosť ani zneužitím inštitútu amnestie,“ povedal Peter Wilfling zo združenia. To, že účelové amnestie sú zrušené a páchatelia budú musieť nakoniec predsa len čeliť spravodlivosti, hoci po viacerých rokoch, je podľa jeho slov dôležitý signál pre všetkých občanov Slovenska. Pozitívne reakcie už prichádzajú aj od politikov - koaličných i opozičných. S riešením, ktoré je právne čisté, prišli vládne strany len v marci tohto roku. "Opäť sa ukázalo, že všetci, ktorí nás upodozrievali z nepoctivej hry, sa zasa hlboko mýlili," vyhlásil premiér Robert Fico (Smer) v reakcii na rozhodnutie súdu. Sám bol pritom v minulosti zástancom názoru, že amnestie sú nezrušiteľné. "Amnestie sú nezrušiteľné, to predsa každý vie, kto má základné právnické vzdelanie," vyhlasoval Fico ešte v novembri minulého roka. Zrušenie amnestií znamená, že sa môže na súde obnoviť konanie vo veci zavlečenia exprezidentovho syna. Spis s obžalobou leží v súčasnosti na bratislavskom okresnom súde v archíve, keďže po amnestovaní skutkov sa vo veci nemohlo konať. Prokurátor Michal Serbin ešte v roku 2000 podal návrh na obžalobu trinástich ľudí vrátane bývalého šéfa SIS Ivana Lexu. Medzi ďalšími obžalovanými sú bývalí príslušníci SIS Gejza Valjent, Milan Lovich, Michal Hrbáček či bývalý elitný policajt Ľuboš Kosík, ktorý je v súčasnosti na úteku v africkom Mali. Rozhodnutie, čo ďalej s amnestiami, dosiaľ stálo už len na Ústavnom súde, ktorý mal posúdiť, či je tento krok v súlade s ústavou. Ak by vyhlásil, že ústave odporuje, amnestie by ostali nedotknuteľné aj v budúcnosti. Naopak, ak by rozhodnúť nestihol do 60-dňovej lehoty alebo by sa medzi sudcami nenašla nadpolovičná väčšina, konanie by sa zastavilo a znamenalo by to, že amnestie sú aj tak zrušené. O tom, či sa Ústavný súd odhodlá na zrušenie amnestií, vládli vopred pochybnosti. Rozhodovali totiž o nich aj dvaja sudcovia, ktorí sami vopred avizovali, že sa v prípade cítia zaujatí, no z hlasovania ich súd neoslobodil. Sudca Ladislav Orosz, ktorý je bývalým poslancom SDĽ, sa už pred sedemnástimi rokmi snažil, aby parlament zrušil amnestie podobným spôsobom, ako to teraz presadila trojkoalícia Smer - SNS - Most-Híd. Navrhoval vtedy zákon, ktorý by právomoc zrušiť amnestie Vladimíra Mečiara zveril práve Ústavnému súdu. Naopak, sudca Peter Brňák, ktorý v rovnakom čase sedel v parlamente ako poslanec HZDS, sa o pokusoch rušiť amnestie vyjadril, že ide o „vyprážanie snehových gulí“. V stredu sa ukázalo, že Brňák v tomto duchu aj hlasoval a práve on je jedných z dvoch sudcov s odlišnými stanoviskami. Rôzne názory na rušenie amnestií boli roky aj medzi politikmi. Situácia sa obrátila až začiatkom roka. Do kín sa vtedy dostal film Únos a z prieskumu verejnej mienky agentúry Focus vyšlo, že tento krok podporuje 63 percent ľudí. Premiér Robert Fico napokon prvýkrát pripustil možnosť zrušenia amnestií v marci a Národná rada tento zámer schválila už nasledujúci mesiac. V parlamente išlo v poradí už o ôsmy návrh na ich zrušenie.


Od začiatku roka pribudli v daňových rajoch desiatky slovenských firiem

Najviac slovenských firiem so sídlom v daňových rajoch podniká v oblasti veľkoobchodu a maloobchodu.

BRATISLAVA. Od začiatku tohto roka sa počet slovenských firiem, ktoré majú vlastníka so sídlom v daňovom raji, zvýšil o 55 na celkových 4832. Vyplýva to z aktuálnych údajov poradenskej spoločnosti Bisnode. Medzikvartálne prišlo k zanedbateľnému poklesu, keď sa ich počet znížil o dve firmy. "V tomto prípade nemôžeme hovoriť o poklese záujmu, skôr to vnímame ako sezónny výkyv," zhodnotila analytička Bisnode Petra Štěpánová. Majitelia z destinácií považovaných za daňový raj aktuálne kontrolujú 1,9 % slovenských firiem a v základnom kapitáli týchto spoločností majú investovaných 10,4 miliardy eur. Najviac firiem za prvých šesť mesiacov tohto roka pribudlo Cypru (34), Spojeným arabským emirátom (16), Lotyšsku (13) a USA (13). Naopak, prepad zaznamenali Seychely a Britské Panenské ostrovy, obe krajiny prišli o deväť spoločností. "V porovnaní s Českou republikou, kde zaznamenávame kontinuálny prepad záujmu o daňové raje už druhý rok, na Slovensku odchod do rajov v prípade mnohých krajín neustále narastá," konštatovala Štěpánová. Zníženie záujmu sa podľa nej dá predpokladať v nasledujúcom období v dôsledku medzinárodného tlaku na boj proti daňovým únikom, ako aj z dôvodu zriadenia úradu európskeho prokurátora v rámci Európskej únie. Ten má prispieť k znižovaniu daňových podvodov a boju proti organizovanému zločinu či podvodom pri čerpaní štrukturálnych fondov. "V prípade, že sa objaví podozrenie z podvodu nad 10 miliónov eur, národné prokuratúry by prípad mali previesť na európsky úrad. Krajiny EÚ, ktoré odsúhlasili vznik európskeho žalobcu, tak budú profitovať z odhaľovania veľkých podvodov firiem, ktoré využívajú prostredie jednotného trhu EÚ," vysvetlila analytička. Najviac slovenských firiem so sídlom v daňových rajoch podniká v oblasti veľkoobchodu a maloobchodu (1046), v oblasti profesijných a vedeckých činností (918) a v oblasti nehnuteľností (628).


Ozbrojenec z tureckej nemocnice sa vzdal pokusu o samovraždu

ISTANBUL. Ozbrojený príslušník tureckej polície, ktorý sa v stredu zabarikádoval v izbe na psychiatrickom oddelení istanbulskej nemocnice Cerrahpaša, sa vzdal pokusu o spáchanie samovraždy. Na mieste zasahovali policajní vyjednáva�?i. Incident vyvolal v nemocnici paniku. Turecký denník Hürriyet pôvodne informoval, že nemenovaný muž zadržiava ako rukojemníkov neznámy po�?et lekárov a �?alších �?lenov nemocni�?ného personálu. Primár nemocnice Zekayi Kutlubay podľa agentúry AP potvrdil, že všetkých lekárov a �?lenov nemocni�?ného personálu evakuovali. Ozbrojený policajt je sám a vyjednáva�?i sa ho teraz pokúšajú odhovoriť od úmyslu spáchať samovraždu. "V izbe je sám," povedal Kutlubay novinárom pred nemocnicou. "Rukojemnícka dráma sa nekoná... Ak Boh dá, presved�?íme ho." Policajt podstupoval psychiatrickú lie�?bu už dva roky a úrady mu zbraň zhabali, povedal Kutlubay s tým, že zbraň, ktorú má pri sebe, nie je jeho.